Teluk Intan Permata Bersinar di Negeri Perak

Untuk mendapatkan maklumat terkini, ikuti kami melalui Telegram

Apabila disebut tentang Teluk Intan, ramai dalam kalangan kita membayangkan Menara Condong Teluk Intan yang berdiri megah di tengah-tengah pekan Teluk Intan umpama Menara Condong Pisa di Itali. Inilah sebuah permata yang bernilai dan mempunyai sejarahnya yang tersendiri sejak sekian lama. Teluk Intan telah mengalami perubahan dari segi pembangunan prasarana pelancongan bagi menarik minat pelancong luar untuk berkunjung ke Teluk Intan.

Menurut portal Majlis Perbandaran Teluk Intan (MPTI), kedudukan Teluk Intan berada di sebelah pantai Barat Semenanjung Malaysia dan berperanan sebagai pusat pentadbiran di Hilir Perak. Teluk Intan menduduki tangga ke-17 kedudukan bandar utama di Malaysia dan menduduki tangga ketiga bandar utama di Perak.

Menyoroti kembali asal-usul nama Teluk Intan, terdapat pelbagai versi berbeza dan yang sering didengar daripada mulut penduduk tempatan. Antaranya termasuklah nama Teluk Intan diambil bersempena nama seorang janda yang bernama Mak Intan dan memiliki rupa paras yang cantik. Beliau yang berasal dari Mandahiling, Sumatera merupakan peneroka terawal yang membuka Teluk Intan pada sekitar abad ke-19.

Kawasan yang diteroka oleh beliau adalah pekan Teluk Intan dan sejak itu, semakin ramai para pedagang dan petani dari Jawa, Rawa, Mandahiling, Minangkabau, Kampar dan India-Bombay datang menetap di tempat ini. Pada 1 Januari 1982, nama Teluk Anson ditukar kepada Teluk Intan dan kekal sehingga hari ini. Sektor pertanian yang terdapat di Teluk Intan adalah penanaman kelapa sawit dan hal ini terbukti dengan banyak pohon kelapa sawit yang ditanam di sekitar perkampungan seperti di Kampung Selabak dan Batak Rabit.

Pada penghujung tahun 2021, penulis dan isteri berpeluang untuk bercuti singkat di Teluk Intan, Perak. Kami bertolak dari Kuala Lumpur ke Teluk Intan dan perjalanan memakan masa sekitar 2 jam 30 minit dengan jarak sejauh 160 kilometer. Kami memilih perjalanan dengan menaiki kereta persendirian melalui jalan raya yang melewati kawasan Segambut, Kuang, Rawang, Bukit Beruntung, Slim River dan Sungkai. Sebaik sahaja tiba di Pekan Teluk Intan pada waktu tengah hari, kami melihat kesibukan dan hiruk-pikuk pekan Teluk Intan yang dipenuhi dengan deretan kedai dan restoran.

Seterusnya, kami singgah sebentar di Pusat Rekreasi Waterfront Teluk Intan untuk berehat setelah menempuh perjalanan yang agak jauh. Di sini kami dapat menikmati panorama Sungai Perak yang indah sambil bertemankan tiupan angin yang menenangkan. Lokasi ini juga turut dilengkapi dengan prasarana seperti taman permainan kanak-kanak, tandas awam, tempat makan dan tempat parkir kereta yang banyak.

Kedudukan Pusat Rekreasi Waterfront Teluk Intan yang berhadapan dengan Sungai Perak membuatkan kebanyakan pengunjung tidak melepaskan peluang untuk mengambil foto di sekitar lokasi ini terutamanya di kala senja menjengah sambil menyaksikan keindahan matahari terbenam. Di samping itu, tidak jauh daripada lokasi ini, terdapat perkhidmatan pelayaran sungai yang disediakan untuk pengunjung yang ingin merasai pengalaman pelayaran menelusuri Sungai Perak sambil melihat tinggalan sejarah kolonial di sekitar Teluk Intan.

Pada kesempatan ini, kami menaiki feri pelayaran menyusuri Sungai Perak. Menerusi tema “Jelajah Persisiran Sungai Perak”, kami dapat mengimbau era kolonial dengan menyaksikan beberapa tinggalan bangunan lama yang masih teguh sehingga kini. Antaranya termasuklah balai polis lama, pejabat pos, bangunan HSBC dan Mahkamah Lama Teluk Intan. Selain itu, kami juga melalui sebuah tokong Buddha, iaitu Eastern Sea Dragon Temple dan sekitar Kampung Esso yang dahulu dijadikan sebagai depoh penyimpanan minyak Syarikat Petroleum Esso sebelum minyak tersebut dihantar ke seluruh Malaysia melalui jalan kereta api.

Pelayaran feri kami diteruskan lagi melalui kawasan Batak Rabit dan akhirnya kami tiba di lokasi Pulau Bangau yang terdapat sebuah enjin kapal wap lama yang dipercayai berusia sekitar 100 tahun dan tenggelam dalam dasar sungai. Enjin tersebut hanya dapat dilihat apabila berlakunya fenomena air sungai surut dan kemunculan enjin ini menggemparkan penduduk tempatan serta ada yang mendakwa bahawa enjin tersebut sebenarnya adalah kepala sebuah lokomotif.

Selepas puas menikmati pemandangan indah nan permai di sepanjang Sungai Perak, kami tiba di jeti dan meneruskan aktiviti bersiar-siar pada waktu lewat petang melalui pekan Teluk Intan. Kami melihat monumen bersejarah, iaitu sebongkah batu bersaiz sebuah kereta kancil yang terletak di persimpangan jalan. Monumen tersebut dibina demi memperingati tentera yang terkorban pada Perang Dunia Pertama. Kami mengabadikan kenangan indah ini dengan mengambil gambar berlatarbelakangkan batu tenggek tersebut yang ternyata mempunyai nilai sejarah yang tersendiri.

Pada hari kedua, selepas sarapan kami meneruskan perjalanan menuju ke Menara Condong Teluk Intan yang begitu terkenal dengan jolokan Menara Condong Pisa dan jarak dari hotel kami menginap ke menara tersebut hanyalah 500 meter. Menara ini terletak di tengah-tengah dataran Pekan Teluk Intan yang menghubungkan Jalan Pasar, Jalan Selat, Jalan Bandar dan Jalan Ah Cheong. Menara ini mempunyai nilai sejarah yang tersendiri dan masih terpelihara sehingga ke hari ini hasil usaha pemulihan oleh pihak berkuasa tempatan.

Kami berpeluang melihat keadaan sebenar di dalam menara tersebut yang mempunyai tiga tingkat. Menurut sejarah, menara ini dibina pada tahun 1885 oleh seorang kontraktor Cina yang bernama Leong Choon Chong dan berperanan sebagai tangki simpanan air ketika musim kemarau serta membekalkan air kepada penduduk tempatan. Dengan ketinggian 25 meter serta mempunyai 110 anak tangga, lapisan bawah menara ini mempunyai ukuran garis pusat 13 meter dan semakin menguncup ke atas dengan ukuran 8.2 meter.

Pembangunan menara ini adalah hasil sumbangan penduduk tempatan dan diperbuat daripada kayu dan batu bata dengan seni binanya yang berkonsepkan pagoda. Selain itu, menara ini turut berfungsi sebagai penanda waktu dan juga penunjuk arah laluan kapal ke pelabuhan Teluk Anson suatu ketika dahulu. Jam besar menara ini dipasang dan dibangunkan oleh firma James William Benson dari Ludgate Hill London. Kecondongan menara ini disebabkan banjir besar yang berlaku mengakibatkan perubahan struktur tanah dan bebanan tangki air yang berat menyebabkan Menara sedikit condong ke arah barat. Waktu melawat menara ini adalah pada setiap hari bermula pukul 8.00 pagi hingga 5.00 petang (Isnin hingga Jumaat) dan pukul 9.00 pagi hingga 6.00 petang (Sabtu dan Ahad). Masuk adalah percuma.

Teluk Intan juga tidak kurang hebatnya sebagai lokasi makanan yang menarik. Kami sempat singgah makan mi rebus dan rojak di Restoran Mastan Ghani yang terletak di Jalan Selat yang berdekatan dengan Menara Condong Teluk Intan. Mi rebus dan rojak merupakan sajian istimewa yang telah menambat hati ramai pengunjung merangkumi penduduk tempatan dan pelancong asing.

Restoran Mastan Ghani dahulunya hanyalah sebuah kedai kecil dan mula beroperasi pada tahun 1961 sebagai sebuah perniagaan keluarga. Setelah beroperasi beberapa tahun dan mendapat sambutan yang menggalakkan daripada penduduk tempatan, beberapa cawangan telah dibuka di sekitar Teluk Intan. Ternyata rahsia keenakan mi rebusnya terletak pada kuah yang dihasilkan dengan mengadunkan bahan-bahan asas seperti cili, serbuk cili, rempah-ratus dan resipi rahsia mereka yang tersendiri. Restoran ini juga turut menyediakan minuman sejuk dan panas buat pengunjung serta dibuka setiap hari bermula pukul 10.00 pagi hingga 9.00 malam.

Setelah menikmati hidangan makan tengah hari, perjalanan diteruskan lagi menuju ke lokasi seterusnya, iaitu Jeti Beting Beras Basah yang terletak di Bagan Datoh, Perak. Perjalanan ke sana memakan masa satu jam dari pekan Teluk Intan dengan menaiki kenderaan dan kami berasa teruja kerana lokasi ini menjadi saksi pertabalan Sultan Perak yang pertama, iaitu Sultan Mudzaffar Shah.

Menurut sejarah, pada tahun 1528, bahtera yang dinaiki baginda tersadai di Beting Beras Basah setelah menyusuri Sungai Perak dan baginda melaungkan seruan agar bahtera yang dinaikinya bergerak. Setelah berakhir seruan keramat tersebut, bahtera yang dinaiki baginda bergerak dengan sendiri dan ketibaannya disambut dengan laungan “Daulat Tuanku” sebanyak 3 kali oleh para pembesar negeri dan rakyat jelata yang menyaksikan kejadian tersebut. Seterusnya baginda dibawa ke sebuah lokasi, iaitu Tanah Abang lalu ditabalkan sebagai Sultan Perak yang pertama.

Seterusnya kami kembali ke pekan Teluk Intan dan berehat di tempat penginapan kami. Usai solat maghrib, kami bergerak menuju ke restoran Apong D’Hilir yang terletak 200 meter daripada penginapan kami. Restoran ini unik kerana berkonsepkan restoran terapung di atas air sungai selain turut dimeriahkan dengan persembahan penghibur jalanan daripada kalangan penduduk tempatan.

Apabila malam menjelma, suasana di pekan Teluk Intan “hidup dan meriah” dengan gelagat warga tempatan yang meluangkan masa bersama-sama keluarga melaksanakan pelbagai aktiviti di sekitar Menara Condong Teluk Intan. Bagi para peniaga trak makanan dan jualan but kereta, inilah peluang buat mereka untuk menjana pendapatan dan kenderaan mereka sentiasa memenuhi jalan-jalan sekitar Menara Condong Teluk Intan.

Tidak jauh dari Menara Condong Teluk Intan, terdapat bazar yang sering dikunjungi penduduk tempatan yang ingin membeli pelbagai barangan. Jika di Kuala Lumpur terkenal dengan Petaling Street, maka di sini pula terkenal dengan Gerbang Malam yang menjual pelbagai barangan seperti pakaian, aksesori, barangan runcit, kasut, makanan dan sebagainya dengan harga yang berpatutan. Bagi penduduk tempatan, mereka lebih suka berkunjung ke Gerbang Malam pada lewat malam kerana pada waktu tersebut, mereka boleh membeli barangan dengan harga yang lebih murah. Jika anda berkunjung ke pekan Teluk Intan, jangan lepaskan peluang keemasan menempuh pengalaman membeli-belah yang berbeza daripada tempat-tempat yang lain.

Ternyata perjalanan singkat di Teluk Intan membawa seribu kenangan manis buat penulis. Teluk Intan sememangnya permata yang bernilai dan tidak kalah dengan tempat-tempat pelancongan lain di sekitar Perak dan turut mempunyai pilihan makanan yang menarik. Buat seluruh warga Malaysia, ayuh bercuti di Teluk Intan dan luangkan masa berharga anda bersama-sama keluarga tercinta.


DBP Mengukuhkan Kerjasama dengan Persatuan Peranakan Baba Nyonya Malaysia

Untuk mendapatkan maklumat terkini, ikuti kami melalui Telegram

Kuala Lumpur –  Kunjungan hormat Persatuan Peranakan Baba Nyonya Malaysia (PERANAKAN) ke Dewan Bahasa dan Pustaka (DBP) telah berlangsung pada 23 November 2022 (Rabu) pada pukul 11.00 pagi hingga 1.00 tengah hari di Bilik Mesyuarat Lembaga Pengelola, Aras 30, Menara DBP, Kuala Lumpur.

Delegasi PERANAKAN seramai lapan orang diketuai oleh Datuk Ronald Gan Yang Hoe selaku Presiden PERANAKAN. Manakala DBP pula diwakili oleh Datuk Abang Sallehuddin Abg Shokeran selaku Ketua Pengarah DBP yang turut mempengerusikan sesi perbincangan kerjasama dalam kunjungan hormat ini.

Menurut Presiden PERANAKAN, Datuk Ronald Gan Yang Hoe dalam ucapannya, tujuan utama PERANAKAN melakukan kunjungan hormat kepada DBP adalah untuk mewujudkan dan mengukuhkan hubungan kerjasama antara institusi utama yang berperanan menjaga dan memartabatkan bahasa kebangsaan, iaitu DBP dengan masyarakat Baba dan Nyonya.

“Di samping itu, PERANAKAN juga berhasrat untuk mengadakan kerjasama dengan DBP berkaitan kegiatan bahasa dan sastera bagi menonjolkan perpaduan antara kaum serta keunikan budaya, sejarah, warisan dan tradisi masyarakat peranakan Baba dan Nyonya,” ujar Datuk Ronald Gan Yang Hoe.

Tambah beliau lagi, PERANAKAN juga berharap agar DBP dapat membantu masyarakat Cina peranakan menghidupkan dan menyemarakkan lagi bahasa Baba dan Nyonya yang hampir sama dengan bahasa kebangsaan di seluruh negara dan pada peringkat antarabangsa.

Datuk Ronald Gan Yang Hoe turut berkata, kini PERANAKAN dalam perancangan untuk menganjurkan pelbagai program, pertandingan dan persembahan untuk memperkenalkan dan mempromosi keunikan serta kemeriahan budaya dan bahasa masyarakat Baba dan Nyonya kepada umum. Program ini dijangka akan dilaksanakan pada pertengahan tahun 2023.

“Selain itu, PERANAKAN juga akan menganjurkan Konvensyen Antarabangsa Baba dan Nyonya Edisi ke-34 di Melaka pada tahun depan dengan tema “Between Man and Ocean”. Konvensyen ini akan melibatkan masyarakat Baba dan Nyonya dari seluruh dunia seperti dari negara Singapura, Indonesia, Thailand, Australia dan lain-lain,” kongsi Datuk Ronald Gan Yang Hoe.

Ketua Pengarah DBP, Datuk Abang Sallehuddin Abg Shokeran pula berkata, DBP menyambut baik hasrat PERANAKAN mahu bekerjasama dengan DBP untuk mengangkat, menonjolkan dan mempamerkan keunikan budaya serta bahasa masyarakat Baba dan Nyonya.

“Demi memperkasakan warisan, budaya, bahasa, sejarah dan tradisi masyarakat Baba dan Nyonya supaya tidak lenyap ditelan arus kemodenan zaman, DBP bercadang supaya dianjurkan satu program selama satu hari yang sarat dengan pelbagai program yang bermanfaat untuk menonjolkan keunikan identiti masyarakat Baba dan Nyonya merangkumi forum, demonstrasi masakan Baba dan Nyonya, persembahan teater, pertandingan koir Baba dan Nyonya berkonsepkan lagu rakyat, pertandingan pantun, sajak dan lain-lain lagi,” kata Datuk Abang Sallehuddin Abg Shokeran.

Tambah beliau lagi, DBP bersetuju untuk bekerjasama dengan PERANAKAN demi mengangkat dan memartabatkan keunikan masyarakat Baba dan Nyonya seiring dengan kemeriahan rakyat Malaysia yang berbilang bangsa, agama dan budaya. Justeru, DBP sentiasa mengalu-alukan sebarang penambahbaikan dan kerjasama daripada semua pihak supaya program kerjasama antara DBP dengan PERANAKAN dapat direalisasikan menjadi kenyataan serta memberi impak dan manfaat yang besar kepada seluruh rakyat Malaysia.

Turut hadir memeriahkan kunjungan hormat ini ialah Haji Razali Che Mat, Pengarah Jabatan Penerbitan DBP; Puan Fauzilahyatun Mustafa, Pengarah Jabatan Pembinaan Bahasa dan Sastera DBP; Haji Mohd Salahuddin Dato’ Paduka Mohamed, Pengarah Jabatan Pengembangan Bahasa dan Sastera DBP; Dr. Rosmani Omar, Ketua Editor Bahagian Majalah DBP; Dr. Azizul Haji Ismail, Ketua Bahagian Pengembangan Bahasa Kebangsaan Pelbagai Kaum DBP; Puan Roziah Md Yunus, Ketua Bahagian Pengembangan Kesusasteraan Kanak-kanak dan Remaja DBP serta Encik Muhammad Lutfi Zahid, Editor majalah Dewan Budaya.


Beradong Seni Mengangkat Nilai Seni Kreatif, Tampak dan Lukisan

Kehadiran pameran Beradong: Gugusan – Siri Terengganu di Muzium Negeri Terengganu boleh dikatakan sebagai kesinambungan daripada dua pameran yang mengkolaborasikan antara U-Wei Haji Saari dengan Faizal Sidik sebelum ini. Pameran “Wayang U-Wei Angkat Saksi” di Galeri 3A dan Galeri 3B di Balai Seni Negara pada tahun 2011 sebagai kurator bersama-sama adalah sebuah pameran yang menghimpunkan beberapa pengkarya dalam membuat interpretasi visual terhadap filem-filem arahan U-Wei. Dalam pameran ini, selain sebagai kurator bersama, penulisan “Dari Layar ke Kanvas” yang dihasilkan oleh penulis merupakan sebuah esei yang menghubungkan secara saintifik kedua-dua medium seni tampak dan filem.

Pameran “Kali Ini Kita Bersama-Nusantara Sebahagian” di Pusat Kreatif, Balai Seni Negara pada tahun 2019 pula mengangkat isu-isu kewanitaan di rantau Asia Tenggara. Dalam pameran ini, U-Wei memilih sebahagian daripada pelukis-pelukis wanita utama di rantau ini yang terdiri dari Patani, Malaysia, Singapura dan Indonesia. Dalam pameran ini juga, sebuah esei disumbangkan oleh penulis sebagai penyelaras pusat ini, iaitu “Kali Ini Kita Bersama-Nusantara Sebahagian: Panggung Seni Dalam Membingkai Babak Ceritera Perempuan”.

Seterusnya, pameran “Beradong” pada tahun 2022 terhasil daripada pameran induknya, iaitu “Gugusan” yang dicadangkan untuk diadakan di sebuah galeri nasional. Pameran “Gugusan” boleh dianggap sebagai kesinambungan momentum dua pameran yang dikuratorkan oleh beliau sebelum ini. Keterbukaan dan pelawaan yang diberikan oleh galeri negeri seperti Muzium Negeri Terengganu adalah suatu rahmat dan penghargaan dalam menganjurkan siri pengenalan awal pameran “Gugusan” yang dinamakan pameran “Beradong: Gugusan – Siri Terengganu”.

Beradong adalah perkataan dialek negeri Terengganu yang bermaksud beriya-iya atau bersungguh-sungguh membuat sesuatu. Pameran “Beradong: Gugusan – Siri Terengganu” adalah sebuah pameran seni tampak yang menghimpunkan pelukis terpilih kelahiran negeri Terengganu yang terdiri daripada generasi awal dan generasi kini. Pameran ini merupakan projek perintis kepada sebuah pameran seni berskala besar, iaitu “Gugusan” yang akan diadakan pada tahun 2023. Pameran ini juga adalah manifestasi kesungguhan dalam mempertembungkan pengkarya lama dan generasi baharu dalam satu ruang yang dekat di hati masyarakat di Muzium Negeri Terengganu.

Seramai 10 pengkarya seni anak jati Terengganu menampilkan hasil karya seni dalam pameran ini merangkumi arca, catan dan media campuran dalam menginterpretasikan pandangan mereka terhadap alam gugusan ini. Pengkarya pameran ini boleh dibahagikan kepada tiga ganerasi, iaitu pengkarya yang lahir pada tahun 1950-an dan 1960-an, iaitu Mad Anuar Ismail (1952), Tengku Sabri Tengku Ibrahim (1961) dan Suzlee Ibrahim (1967). Generasi kedua pula lahir pada tahun 1970-an seperti Mat Ramli Mansor (1977), Rafidah dan Zainuddin (1977), Zuhdi Nusuki (1978) serta Khairul Anwar Yusoff (1978). Manakala generasi ketiga lahir pada tahun 1980-an seperti Syed Fakaruddin (1989) dan Hisyamuddin Abdullah (1989).

Generasi awal dalam pameran ini yang terdiri daripada Mad Anuar, Tengku Sabri dan Suzlee Ibrahim telah mula berkarya sejak tahun 70-an dan 80-an. Pengkaryaan selama 30 hingga 40 tahun memperlihatkan kematangan mereka dalam kemahiran teknik dan penggunaan bahan. Setelah tamat belajar, kebanyakan mereka berkelana dalam kehidupan sebagai pentadbir seni dan pendidik. Walaupun tidak menetap di Terengganu, namun kesenian tradisi asal usul tidak ditinggalkan dan masih kukuh diterapkan dalam pengkaryaan mereka.

Mad Anuar Ismail (Med) dilahirkan di Dungun, Terengganu pada tahun 1952. Beliau terkenal dengan siri arca ukiran kayu dan logam Penongah Arus atau Storm Rider. Siri ini adalah penghormatan Med terhadap nelayan laut yang bertarung nyawa mencari rezeki di lautan yang sering dilambung ombak besar. Dalam pameran ini, Med menghasilkan arca torso salah seorang pengumpul seninya, iaitu Pakhruddin Sulaiman sebagai satu bentuk penghormatan untuknya. Karya Fakh (2002) adalah singkatan nama bagi Pakhruddin yang dikenali dalam kalangan industri seni seperti pelukis, galeri dan kolektor seni di negara ini.

Sungguhpun arca ini merupakan arca yang dibuat daripada kepingan besi, namun identiti visual ukiran kayu menggunakan pahat oleh Med diterapkan dalam karya ini. Sejarah arca torso mula popular semasa zaman Pembaharuan (Renaissance) apabila para bangsawan membayar pengarca untuk menghasilkan arca potret diri mereka sebagai salah satu cara mereka meninggikan lagi status diri mereka.

Tengku Sabri Tengku Ibrahim dilahirkan di Besut, Terengganu pada tahun 1961. Beliau adalah anak Tengku Ibrahim Tengku Wook yang merupakan Adiguru Kraf Ukiran Halus dan Tokoh Kraf Negara. Pada tahun 1980-an, beliau menghasilkan karya hulu keris yang dinamakan Siri Teleng. Pada tahun 1990-an beliau menghasilkan Siri Gunung Daik menggunakan bahan daripada kayu dan wayar imaginasi untuk menghasilkan pembentukan antropomorfik primitif Asia.

Pada tahun 2000-an, berlaku peralihan dalam karyanya, iaitu daripada karya arca kayu pada dinding dan atas pedestal kepada seni pemasangan menggunakan bahan seperti dawai dan tali. Setelah diadun dengan bahan campuran ini, beliau kembali mengarca. Karya Kuda Semberani (2018) adalah arca kayu gabungan bentuk haiwan dan objek primitif.

Suzlee Ibrahim yang dilahirkan di Kuala Terengganu, Terengganu pada tahun 1967 merupakan pelukis ekspresionisme abstrak. Pada awalnya, beliau dikenali dengan “Movement Series” dan kemudian beralih kepada siri yang menggambarkan tempat kelahirannya yang dekat dengan fenomena maritim. Antara siri yang dihasilkan beliau merangkumi Siri Monsun, Siri Ombak dan Siri Tengkujuh. Karya Waiting for Sakura 5 akrilik atas kanvas pula dihasilkan daripada program bengkel silang budaya antara Malaysia dengan Jepun pada tahun 2007 hingga 2008.

Bengkel seni Japan-Malaysia World Arts & Culture Exhibition for Friendship telah diadakan pada tahun 2007 di Galeri Pusat Pelancongan Malaysia (MaTiC), Kuala Lumpur manakala bengkel lanjutan yang dinamakan Art for Earth Aid telah diadakan di Taito Hall, Tokyo Trade Centre, Jepun pada tahun 2008.

Generasi kedua pula adalah pengkarya yang lahir pada tahun 1970-an seperti Rafidah dan Zainuddin (1977), Zuhdi Nusuki (1978), Khairul Anwar Yusoff (1978) dan Mat Ramli Mansor (1977). Rafidah Saharuddin dilahirkan di Kemaman, Terengganu. Karya arca kayu Enjit-enjit Semut Siapa Sakit Naik Atas pada tahun 2022 adalah interpretasi mereka terhadap permainan masyarakat terdahulu yang dilagukan dengan membawa persoalan penindasan, ketidakadilan dan gila kuasa dalam kalangan masyarakat.

Enjit-enjit semut adalah sebuah permainan rakyat yang mengambil sifat semut yang akan menggigit musuhnya apabila berasa terancam atau diserang. Arca kayu enjit-enjit semut berbentuk tungku tiga kaki pada bahagian bawah, manakala bahagian atas yang berketul-ketul adalah metafora kepada tangan-tangan dalam permainan ini. Walaupun karya ini mengambil sifat kesatuan kehidupan serangga itu, namun karya ini lebih dekat dalam memaparkan isu-isu kebebasan daripada dibelenggu. Uniknya dalam karya ini adalah bongkah-bongkah itu boleh dipasang dan dibuka semula mengikut susunan yang diinginkan.

Irwan Othman dilahirkan di Kuala Terengganu, Terengganu pada tahun 1979. Beliau merupakan pensyarah di Jabatan Seni Halus, Universiti Teknologi MARA Kampus Machang (UiTM Machang), Kelantan dan Pengerusi Persatuan Pelukis Terengganu (PeTer). Karya Indah Kehidupan, Duri Pengajaran Siri I dan Duri Pengajaran Siri II merupakan kesinambungan kepada kisah peribadi pelukis dalam menyatakan perasaan tentang pengalaman perhubungan dengan manusia. Karya yang dihasilkan adalah berkisarkan tentang simbolik hubungan antara manusia.

Alam semula jadi flora juga dijadikan sebagai lambang kepada penyampaian karya. Bunga mawar sebagai “watak” dan merupakan simbol yang kuat menggambarkan wanita. Metafora pula dari sudut kecantikan, penghargaan, kasih sayang, kesucian dan tanggapan. Kisah dan perasaan diterjemahkan secara rawak. Warna monokromatik sebagai latar simbolik ringkas tentang kenangan dan nostalgia pada sesuatu yang lepas kebiasaannya berubah kepada hitam dan putih.

Alpha Generation Studies Series I adalah kesinambungan karya Khairul Anwar Yusoff yang selama ini mengkaji tentang mimik muka. Dalam karya sebelum ini, Khairul Anwar yang lebih dikenali dengan nama Ganu menonjolkan pengaruh media massa atau seperti televisyen terhadap tindak-tanduk psikologi kanak-kanak. Perkembangan teknologi bergerak dengan pantas dan kini beralih kepada era digitalisasi komputer. Kini segala maklumat berada pada hujung jari.

Pada masa kini, kanak-kanak sehingga orang dewasa mudah untuk mendapat sebarang maklumat menerusi penggunaan peranti pintar. Dalam karya Alpha Generation Studies Series I, Khairul Anwar memaparkan dua ahli keluarga sendiri yang tidak terlepas daripada isu ini. Kelihatan dua figura kanak-kanak sedang memegang peranti. Pada sebelah kiri, kanak-kanak perempuan sedang mengepit peranti manakala figura kanak-kanak lelaki pada sebelah kanan sedang memegang dan melihat telefon pintar.

Zuhdi Nusuki dilahirkan di Dungun, Terengganu namun dibesarkan di Kemaman, Terengganu. Selepas tamat belajar dalam bidang seni halus, beliau banyak terlibat dalam pengiklanan komersial dan telefilem sebagai pereka prop dan pengarah seni. Seterusnya, beliau aktif menyertai pameran yang diadakan dengan penerapan karya yang berlatarbelakangkan kerjaya yang dilakukan oleh beliau sebelum ini dalam bidang komersial.

Karya Jebak 1, Jebak 2 dan Jebak 3 adalah karya berbentuk sangkar yang dihasilkan daripada bahan seperti kayu, rotan dan dawai. Jebak adalah perangkap atau jerat. Jebak juga adalah simbol kepada tipu daya dan muslihat. Karya kraf yang dipersembahkan dalam konteks galeri ini adalah satu daripada keistimewaan kearifan tempatan orang Pantai Timur.

Mat Ramli Mansor dilahirkan di Batu Rakit, Terengganu pada tahun 1977. Beliau merupakan penukang kepada pengarca Tg. Sabri Ibrahim. Karya arca daripada kayu angsana dan mahagoni, iaitu Semangat Benih #3, Semangat Benih #4 dan Semangat Benih 5 adalah arca yang seolah-olah berbentuk hulu keris seperti janin.

Manakala generasi ketiga adalah pengkarya yang lahir pada tahun 1980-an seperti Syed Fakaruddin (1989) dan Hisyamuddin Abdullah (1989). Syed Fakaruddin dilahirkan di Setiu, Terengganu dan memperoleh diploma daripada UiTM Melaka serta sarjana muda dari UiTM Shah Alam. Karya The Wall of Hope (2018) adalah sebuah karya kejutan budaya yang dihadapinya dan direalisasikan dalam siri Bumi Asing pada tahun 2018. Hasil tekstur yang terdapat pada lukisan itu berlaku daripada olesan kasar warna secara berlapis-lapis dan mewakili ekspresi beliau terhadap kerosakan muka bumi yang berlaku disebabkan kerakusan manusia memburu pembangunan.

Pandangan beliau, kemajuan itu satu keperluan, namun tanpa perancangan yang tersusun, pembangunan yang tidak terkawal akan menganggu ekosistem kehidupan alam yang lain, memusnahkan alam sekitar, menyebabkan kehilangan harta benda serta memberi kesan kepada perasaan dan emosi dalaman seseorang.

Hisyamuddin Abdullah dilahirkan di Kuala Terengganu, Terengganu pada tahun 1989. Beliau menyambung pengajian dalam bidang Diploma Seni Halus di UiTM Machang dan sarjana muda di UiTM Shah Alam. Karya Potret Ayah (2012) dalam pameran ini adalah pengkaryaan awal Hisyamuddin yang mula meneroka subjek figura wajah orang tuanya.

Selain itu, karya yang pernah dihasilkan merangkumi Father Nature (2013) dan Ayah dari Kehidupan Dulu (2012). Dalam karya Potret Ayah, bahagian sisi kanan muka diberi penekanan dengan teknik lukisan lorekan bersilang. Wajah ayah yang berkerut dan berkedut diberi perincian yang utama dalam karya ini.

Semoga pertembungan antara pengkarya lama dan pengkarya baharu dalam pameran Beradong: Gugusan – Siri Terengganu ini dapat membina wacana terhadap perkembangan seni tampak Terengganu serta membuka ruang pengkajian dan penyelidikan dalam kalangan ahli akademik tentang keberadaan seniman negeri ini yang membawa nafas kesenian tradisi gugusan dalam nada yang lebih segar.

*Beradong: Gugusan – Siri Terengganu adalah sebuah pameran seni tampak yang dianjurkan oleh Morne Gallery (Morne Hashim) dengan kerjasama Lembaga Muzium Negeri Terengganu yang diadakan di Muzium Negeri Terengganu daripada 20 Oktober hingga 31 Disember 2022. Pameran ini dikuratorkan oleh U-Wei Haji Saari dan Faizal Sidik.


Pertandingan Baca Berita Menyemarakkan Semangat Membaca dalam Kalangan Masyarakat

Untuk mendapatkan maklumat terkini, ikuti kami melalui Telegram

Kuala Lumpur – Program Temasya Cinta Ilmu (TETAMU) bersempena Dekad Membaca Kebangsaan (DMK) tahun 2022 telah berlangsung dengan jayanya semalam. Program TETAMU ini dianjurkan oleh Dewan Bahasa dan Pustaka (DBP) menerusi Bahagian Peristilahan dan Leksikologi dengan kerjasama pihak Menara Kuala Lumpur (MKL).

Program ini berlangsung pada 24 November 2022 (Khamis), pukul 9.30 pagi hingga 4.30 petang di Amphitheatre, Menara Kuala Lumpur. Pertandingan Baca Berita ini telah menarik minat pelbagai golongan masyarakat yang terdiri daripada kakitangan sektor swasta, pertubuhan bukan kerajaan (GLC) dan orang awam.

Tujuan pertandingan ini diadakan adalah untuk membentuk sebuah masyarakat berilmu yang bertaraf dunia dengan menjadikan amalan membaca sebagai gaya hidup mereka. Program ini juga bersesuaian dengan hasrat Kementerian Pendidikan Malaysia (KPM) untuk menjadikan Malaysia sebagai negara membaca menjelang tahun 2023 menerusi kempen Malaysia Membaca dan Dekad Membaca Kebangsaan (DMK).

Program TETAMU ini melibatkan dua aktiviti utama, iaitu Pertandingan Baca Berita dan Gema Cinta Ilmu. Pertandingan baca berita disertai oleh 14 orang peserta yang terdiri daripada pelbagai latar belakang. Pertandingan ini diadili oleh dua orang panel hakim, iaitu Encik Norhisham Razali dari Kolej Kemahiran Tinggi MARA dan Puan Norazimah Abu Bakar dari Gabungan Persatuan Penulis Nasional Malaysia (GAPENA).

Dalam pertandingan ini, Yasothaa Velusamy dari Universiti Putra Malaysia (UPM) muncul sebagai johan. Naib johan pula dirangkul oleh Lisa Licson dari Tzu Chi International School, manakala tempat ketiga dimenangi oleh Wan Mariah Wan Badrulhisam dari Kuala Lumpur. Tiga orang peserta yang berjaya mendapat hadiah sagu hati ialah Nurul Zawani Hj. Zaidi, Fauziah Ismail dan Nur Hazirah Mohammad.

Semua pemenang berjaya membawa pulang hadiah berupa wang tunai, sijil dan juga hadiah iringan tajaan DBP dan Menara Kuala Lumpur. Penyampaian hadiah kepada para pemenang disempurnakan oleh Pengarah Jabatan Pembinaan Bahasa dan Sastera DBP, Puan Fauzilahyatun Mustafa.

Program Gema Cinta Ilmu merupakan program kesenian dan kebudayaan yang melibatkan persembahan dikir barat, sketsa, lagu puisi, nyanyian dan deklamasi sajak. Dikir barat dipersembahkan oleh kumpulan Akademi Arjuna Sukma, persembahan sketsa “Abah dan Anak” daripada Kumpulan Telang dan nyanyian lagu etnik kreatif Budi Bahasa Budaya Kita didendangkan oleh Ummu Nadiah. Badrul Hisham pula menyampaikan lagu puisinya yang bertajuk Kekasih serta Saliza Ibrahim atau lebih dikenali sebagai Cikgu Zack Kirana turut mendeklamasikan sajak nukilannya yang bertajuk Kitab Ini.

Turut hadir memeriahkan program ialah Ketua Pegawai Eksekutif Menara Kuala Lumpur, Encik Nazli Saad; Ketua Pegawai Eksekutif Perbadanan Kota Buku, Puan Adibah Omar; Ketua Bahagian Peristilahan dan Leksikologi DBP, Encik Mohd Fadzli Tajuid serta Ketua Bahagian Ensiklopedia DBP, Hajah Wardati Md Sheriff.


Festival Antarabangsa Kesenian Rakyat Melibatkan 8 Negara dan 10 Negeri Bakal Diadakan

Petaling Jaya – Majlis Bandaraya Petaling Jaya (MBPJ) dengan kerjasama beberapa agensi seperti Kementerian Pelancongan, Seni dan Budaya Malaysia dan Tourism Selangor akan mengadakan Festival Kesenian Rakyat Antarabangsa Petaling Jaya atau dikenali sebagai PJ International Folklore Festival pada 28 November 2022 hingga 4 Disember 2022  bertempat di Dataran Petaling Jaya dan Pusat Bandar Seksyen 52 Petaling Jaya, Selangor.

Festival anjuran tahunan MBPJ itu bertujuan untuk mengetengahkan kepelbagaian kesenian dan budaya komuniti tempatan dan antarabangsa kepada masyarakat dalam usaha memupuk nilai kasih sayang dan cinta akan budaya. Penganjuran PJ Folklore 2022 juga satu daripada usaha untuk mempromosikan bandaraya Petaling Jaya sebagai sebuah kota seni dan destinasi pelancongan antarabangsa.

Sempena festival tersebut, pelbagai aktiviti menarik berkaitan dengan kebudayaan dan kesenian akan diadakan yang melibatkan penyertaan 10 negeri termasuklah wilayah persekutuan di Malaysia, iaitu Selangor, Kelantan, Terengganu, Perak, Kuala Lumpur, Pulau Pinang, Pahang, Johor, Sabah dan Sarawak. Selain itu, lapan buah negara, iaitu Indonesia, Korea Selatan, Filipina, Thailand, Mexico, Sri Lanka, Jepun dan Uzbekistan akan turut serta untuk mengetengahkan kepelbagaian budaya dan kesenian negara masing-masing dalam festival ini.

Semua program ini dianjurkan secara percuma dan orang ramai diundang hadir untuk memeriahkan lagi festival ini.

Menerusi program tersebut, MBPJ juga akan mengadakan Festival Makanan Asia bermula dari 25 November 2022 sehingga 4 Disember 2022 di Dataran Petaling Jaya dari 10.00 pagi hingga 12.00 tengah malam.


Semarak Hari Iqra’ dan Pesta Buku Darul Naim 2022

Kota Bharu – Kemeriahan Hari Iqra’ dan Pesta Buku Darul Naim 2022 jelas kelihatan apabila lebih 30 pembekal buku menawarkan diskaun hebat berserta dengan pelbagai aktiviti menarik yang dijalankan bermula pada Selasa, 22 November 2022 dan berakhir pada 26 November 2022.

Perbadanan Perpustakaan Awam Kelantan (PPAK) selaku penganjur utama Hari Iqra’ dan Pesta Buku Darul Naim 2022 Peringkat Negeri Kelantan telah berganding bahu bersama-sama beberapa agensi kerajaan dan swasta seperti Perpustakaan Desa Perpustakaan Negara Malaysia (PNM), Dewan Bahasa dan Pustaka Wilayah Timur (DBPWT), Kementerian Dalam Negeri (KDN), Agensi Kaunseling dan Pengurusan Kredit (AKPK), Agensi Anti Dadah Kebangsaan (AADK), Kolej Universiti Islam Antarabangsa Sultan Ismail Petra (KIAS), Majlis Agama Islam dan Adat istiadat Melayu Kelantan (MAIK), Syarikat Muda Osman dan penerbit lain dalam usaha menyemai semangat membaca dalam kalangan masyarakat melalui pelbagai program yang menarik.

Program yang berlangsung di aras bawah Giant Superstore, Tunjong ini menyajikan pelbagai aktiviti menarik seperti Bicara Usahawan, Pertandingan Mewarna, Persembahan Dikir Barat, Pertandingan Membaca Al-Quran dan Tadabbur, aktiviti bersama-sama maskot serta cabutan bertuah yang menawarkan hadiah lumayan kepada para pengunjung. Selain itu, diskaun jualan buku juga turut ditawarkan oleh pembekal buku yang diundang untuk bersama-sama dalam Hari Iqra’ dan Pesta Buku Darul Naim ini.

DBPWT juga tidak ketinggalan dalam menyambut usaha baik PPAK ini dengan mengadakan jualan buku dan majalah dengan pemberian diskaun sehingga 25% melalui Ujana Buku DBP. Di samping itu, pelbagai aktiviti menarik turut diadakan di reruai DBPWT seperti Kuiz Bahasa, Suai Padan Perkataan Rumi dan Jawi, Bacaan Mengikut Intonasi yang Betul, dan Pandai Eja.

Majlis perasmian penutupan Hari Iqra’ dan Pesta Buku Darul Naim telah disempurnakan oleh Menteri Besar Kelantan, Yang Amat Berhormat Dato’ Bentara Kanan Ustaz Dato’ Haji Ahmad bin Yakob. Beliau dalam ucapannya menegaskan betapa pentingnya menerapkan amalan membaca terutamanya dalam kalangan generasi muda. Selain itu, beliau turut menggalakkan masyarakat tidak kira tua atau muda agar sentiasa menjadi insan yang berilmu melalui amalan membaca. Jelas beliau lagi,

Kita hendaklah menjadikan amalan membaca sebagai amalan harian kerana dapat membentuk insan yang berilmu serta dapat mencapai kejayaan di dunia dan di akhirat. Penguasaan ilmu pengetahuan merupakan teras pembentukan masyarakat yang cemerlang. Anggota masyarakat terutamanya ibu bapa perlu berperanan sebagai suri teladan dengan menunjukkan sikap suka membaca supaya dapat dijadikan contoh kepada generasi muda.

Beliau juga turut menyampaikan hadiah kepada para pemenang bersempena dengan pertandingan “Keluargaku Keluarga Membaca” yang telah disertai oleh 571 keluarga dari seluruh negeri Kelantan. Sebanyak enam anugerah telah dipertandingkan sejak bulan Mac yang lalu.

Pihak DBPWT turut menyampaikan hadiah kepada pemenang yang menyertai beberapa aktiviti yang dianjurkan oleh DBP.


Nostalgia Budaya Kenduri di Kampung hingga 31 Disember 2022 di Muzium Negara

Untuk mendapatkan maklumat terkini, ikuti kami melalui Telegram

Kuala Lumpur – Jabatan Muzium Malaysia (JMM) menganjurkan Pameran dan Program Nostalgia Anak Kampung Kenduri Kendara @ Muzium Negara bermula dari 12 November hingga 31 Disember 2022. Pelbagai pengisian menarik telah diatur dan dirancang untuk tatapan para pengunjung sepanjang pameran dan program tersebut berlangsung.

Majlis perasmian pameran dan program tersebut telah berlangsung dengan meriah di dataran Muzium Negara pada 26 November 2022 dan disempurnakan oleh Ketua Setiausaha Kementerian Pelancongan, Seni dan Budaya (MOTAC), Datuk Hajah Saraya Arbi.

Menurut Datuk Hajah Saraya Arbi, suasana kemeriahan majlis kenduri-kendara di kampung-kampung pada zaman dahulu kini telah berubah dengan kewujudan pelbagai perkhidmatan perkahwinan seperti katering, penganjur majlis, perancang perkahwinan dan sebagainya.

“Kenduri-kendara yang dianjurkan oleh masyarakat kampung melibatkan seluruh komuniti yang saling bermuafakat dalam kerja-kerja kenduri. Bak kata pepatah, “yang berat sama dipikul, yang ringan sama dijinjing” dan “hati gajah sama dilapah, hati kuman sama dicecah,” ujar Datuk Hajah Saraya Arbi sewaktu berucap merasmikan Pameran dan Program Nostalgia Anak Kampung Kenduri Kendara @ Muzium Negara.

Tambah beliau lagi, nilai budaya yang ditonjolkan dalam adat kenduri-kendara, nilai muafakat serta perpaduan kerjasama semasa kenduri-kendara merupakan antara sepuluh nilai kebersamaan yang menjadi pendokong kepada nilai tinggi Dasar Budaya Negara. Bahkan, nilai tersebut juga merupakan asas kepada pembentukan sebuah negara maju rakyat berbudaya.

“Keunikan kepelbagaian budaya masyarakat Malaysia merupakan antara daya tarikan utama kepada para pelancong untuk mengunjungi negara kita. Justeru, wajarlah adat dan budaya setiap kaum ini dilestarikan menerusi usaha pendidikan, pendokumentasian dan pameran sebagaimana yang dilakukan oleh Jabatan Muzium Malaysia pada hari ini,” jelas Datuk Hajah Saraya Arbi.

Sewaktu majlis perasmian tersebut, beberapa program menarik turut berlangsung. Antaranya termasuklah persembahan kebudayaan zapin raja sehari, bengkel kenduri kahwin seperti memasak nasi appolo, tekatan benang emas, jom berinai serta demonstrasi membuat bunga manggar, bunga telur dan bunga rampai.

Sepanjang program dan pameran ini berlangsung, pelbagai pertandingan seperti pertandingan gubahan sirih junjung, pertandingan marhaban raja sehari, pertandingan kugiran raja sehari dan lain-lain turut dianjurkan oleh Jabatan Muzium Malaysia. Ayuh semua, mari kita berkunjung ke Muzium Negara untuk bersama-sama mengimbau kembali kemeriahan kenduri-kendara negara kita pada suatu masa dahulu.

Majlis Pameran dan Program Nostalgia Anak Kampung Kenduri Kendara @ Muzium Negara yang berlangsung semalam boleh ditonton rakamannya menerusi laman media sosial rasmi Facebook Jabatan Muzium Malaysia https://www.facebook.com/nationalmuseumkl/videos/836813574132136.


Hari Mahsuri Disambut Meriah

Langkawi – Pada tanggal 26 November 2022 yang lalu telah berlangsungnya sambutan Hari Mahsuri 2022 anjuran Lembaga Pembangunan Langkawi (LADA) dengan kerjasama Polis Diraja Malaysia (PDRM), Jabatan Imigresen Malaysia (JIM), Jabatan Laut Malaysia (JLM), Jabatan Kastam Diraja Malaysia (JKDM), Agensi Penguatkuasaan Maritim Malaysia (APMM), Anytime Holidays Sdn. Bhd. Langkawi, Panorama Langkawi Sdn. Bhd, Kompleks Kraftangan Langkawi, Telaga Harbour dan Sri Kenayan Sdn. Bhd.

Sambutan ini diadakan di lokasi dan waktu yang berbeza di sekitar Pulau Langkawi, iaitu di SkyCab Langkawi (bermula sekitar jam 9 pagi), Kompleks Kraf Langkawi (bermula sekitar jam 2 petang) dan Kota Mahsuri (bermula sekitar jam 4 petang).

Antara aktiviti menarik yang diadakan di SkyCab Langkawi termasuklah Machincang Fun Run, pertandingan pakaian klasik bertemakan pakaian Mahsuri dan Wan Derus, pameran serta jualan produk kraf tangan tempatan. Di Kompleks Kraf Langkawi pula diadakan pertandingan congkak, aktiviti mencanting batik dan demonstrasi menghasilkan kuih-muih traditional Melayu. Akhir sekali turut diadakan persembahan teater Mahsuri, persembahan muzik serunai kanak-kanak, demonstrasi menghasilkan kuih-muih traditional Melayu serta permainan sepak raga tuju dengan pelbagai hadiah menarik disediakan.

Di samping itu, program ini turut dimeriahkan dengan kehadiran insan yang terkenal dengan ikon Mahsuri, iaitu Wan Aishah Wan Nawawi. Beliau merupakan waris keturunan ketujuh Mahsuri yang kini menetap di Phuket, Thailand. Rombongan Wan Aishah ke Langkawi diiringi oleh pasukan konvoi luncur jet air dari Satun, Thailand yang telah tiba pada 25 November 2022.

Mahsuri merupakan seorang wanita yang pernah menetap di Pulau Langkawi dan telah dijatuhi hukuman mati kerana fitnah. Kisahnya telah menjadi sebuah legenda bukan sahaja di Pulau Langkawi, malahan terkenal di seluruh Malaysia dan di selatan Thailand. Hingga kini, hubungan Wan Aishah dengan Pulau Langkawi masih terjalin dengan baik dan mesra.

Para penduduk Langkawi dan pelancong tempatan tidak melepaskan peluang untuk beramah mesra dengan Wan Aishah dan keluarganya di setiap lokasi program. Hasrat pihak penganjur untuk mengetengahkan program seumpama ini di Pulau Langkawi disambut baik oleh pelbagai pihak dan semoga program seperti ini dapat diteruskan pada tahun-tahun akan datang dengan kepelbagaian aktiviti yang lebih meluas. Program ini merupakan sambutan tahun kedua yang diadakan pada setiap hari Sabtu minggu ketiga bulan November.


Majlis Istiadat Kerjan Pelantikan Dato Jenara Suku Tanah Datar: Lambang Warisan Adat Perpatih

Labu – Majlis Istiadat Kerjan Pelantikan Dato Jenara Suku Tanah Datar telah berlangsung dengan jayanya semalam. Majlis istiadat kerjan ini dianjurkan oleh Majlis Dato Lembaga Adat Sungei Ujong dengan kerjasama Majlis Pengurusan Komuniti Kampung (MPKK) Kampung Pulau, Labu, Negeri Sembilan dan berlangsung pada 27 November 2022 (Ahad), pukul 10.00 pagi hingga 2.00 petang di Balai raya Kampung Pulau, Labu, Negeri Sembilan.

Tujuan majlis istiadat kerjan ini diadakan adalah untuk memasyhurkan, mengisytiharkan dan menabalkan Dato Jenara Suku Tanah Datar yang baharu, iaitu Yang Mulia (YM) Dato’ Haji Ismail Haji Abdul Samad berdasarkan adat Perpatih yang penuh dengan istiadat.

Majlis istiadat kerjan ini bermula dengan upacara “Berlagir Limau” di rumah ibu soko. Kemudian Dato Jenara Suku Tanah Datar yang baharu diarak dari rumah ibu soko menuju ke tempat pengisytiharan. Seterusnya, majlis diteruskan dengan istiadat pengisytiharan oleh ibu soko, penyerahan sirih dan keris pusaka, pengucupan keris pusaka oleh Dato Jenara Suku Tanah Datar yang baharu sebagai lambang menerima pelantikan dan diakhiri dengan lafaz ikrar taat setia oleh ibu soko.

Perasmian dan penutupan Majlis Istiadat Kerjan Pelantikan Dato Jenara Suku Tanah Datar ini disempurnakan oleh Yang Berhormat (YB) Dato’ Haji Ismail Ahmad, Exco Pembangunan Luar Bandar Negeri Sembilan dan Ahli Dewan Undangan Negeri (ADUN) Labu, Negeri Sembilan.

Menurut YB Dato’ Haji Ismail Ahmad, menerusi pengamalan warisan, adat dan budaya yang konsisten, masyarakat yang mengamalkan adat Perpatih akan dihormati dan dikenang oleh orang lain apabila mempraktikkan warisan, adat dan budaya tersebut dalam kehidupan seharian. Namun jika anak bangsa tempatan tidak berasa bangga, malu dan tidak berusaha untuk memartabatkan dan mempertahankan salasilah keturunan, budaya dan tradisi adat yang diwarisi daripada nenek moyang, maka orang lain akan memandang rendah serta tidak akan menghormati sesuatu suku atau kaum tersebut kerana tiada jati diri yang sejati.

“Saya menyeru kepada semua buapak dan luak yang hadir supaya kita bersama-sama berkumpul dan berbincang tentang cara dan kaedah yang terbaik untuk mengekalkan, memperkasakan dan menambah baik warisan, budaya dan adat kita ini supaya tidak hilang ditelan arus perubahan zaman,” ujar YB Dato’ Haji Ismail Ahmad.

Majlis Istiadat Kerjan Pelantikan Dato Jenara Suku Tanah Datar ini turut diserikan dengan ceramah adat yang bertajuk Peranan dan Tanggungjawab Institusi Adat oleh Daulat Yang di-Pertuan (DYDP) Yamtuan Naning, Tuanku Dr. Shafary Haji Othman, persembahan silat, pameran pelbagai jenis keris dan tanjak serta penyampaian cenderamata.

Turut hadir memeriahkan program ialah Dato Lembaga, Yang Mulia (YM) Dato’ Muda Labu (Bergajah Tunggal), Tuan Haji Kamaruddin Haji Mohd Awal; YM Dato’ Andulika Mandalika, Zainol Ariffin Ibrahim; Ibu Soko Tanah Datar Sorong Baleh, Puan Asnah Selatin; Ibu Soko Tanah Datar Tanjung Keling, Puan Hajah Fauziah Mohd Ali; Ibu Soko Tanah Datar Gunung Pasir, Puan Hajah Amnah Ismail; YM Kodim Perut Tanjong Keling, Tuan Haji Ahmad Islamiddin; YM Kodim Perut Sorong Baleh, Tuan Haji Harifin Haji Omar; YM Kodim Gunung Pasir, Tuan Haji Alwi Ismail serta YM Dato Penghulu Mukim Labu, Tuan Haji Mohd Faudzi Mohd Isa.


Sains dan Matematik dalam Bahasa Melayu

Untuk mendapatkan maklumat terkini, ikuti kami melalui Telegram

KUALA LUMPUR − Bahasa Melayu merupakan bahasa rasmi, bahasa kebangsaan dan juga bahasa pengantar utama untuk berkomunikasi di Malaysia. Bahasa Melayu juga bukan sekadar lambang jati diri warga Malaysia, bahkan sebagai lambang negara Malaysia di persada dunia. Namun begitu, ada segelintir dalam kalangan masyarakat yang beranggapan bahawa bahasa Melayu sebagai bahasa untuk golongan rendah dan mereka juga lebih mengagung-agungkan bahasa Inggeris, terutamanya dalam bidang sains dan matematik.

Sains dan matematik ialah ilmu pengetahuan, sementara bahasa yang digunakan pula sebagai bahasa pengantar. Sehubungan dengan itu, masyarakat perlu sedar tentang konsep bahasa Melayu sebagai bahasa kebangsaan dan selaku bahasa ibunda. Oleh itu, bahasa Melayu perlu digunakan dengan selesa dan ilmu dalam kedua-dua bidang tersebut juga perlu diperluas dengan penggunaan bahasa Melayu dalam usaha mengembangkan bidang teknologi dan maklumat di samping penggunaan bahasa Inggeris sebagai bahasa kedua.

Dengan mengambil kira perkara tersebut, Dewan Bahasa dan Pustaka melalui Bahagian Peristilahan dan Leksikologi dengan kerjasama Persatuan Sains Matematik Malaysia (PERSAMA) menganjurkan program Bual  Bicara yang bertajuk “Memperkasakan Bahasa Melayu dalam Sains Matematik: Realiti dan Cabaran” bersempena dengan Dekad Bahasa Kebangsaan 2021 (peringkat pertubuhan bukan kerajaan).

Antara panel yang diundang bagi program tersebut termasuklah YBhg. Dato’ Profesor Dr. Noraini Idris dari Universiti Malaya yang juga selaku Pengerusi Persatuan STEM Kebangsaan, YBhg. Profesor Emeritus Dr. Shaharir Mohamad Zain (Felow Kehormat, IKIM) dan YBhg. Profesor Dr. Mohd Salmi Md Noorani (Pensyarah Sains dan Matematik, UKM) dan YBhg. Dr. Daud Mohamad dari Universiti Teknologi MARA sebagai pemudah cara menerusi Studio Siaran Langsung Media Sosial DBP pada pukul 10.30 pagi tadi.

Menurut YBhg. Dato’ Profesor Dr. Noraini Idris, bahasa Melayu amat dibanggakan oleh rakyat Malaysia sebagai bahasa ibunda. Semua peringkat golongan daripada masyarakat umum sehingga kepada ahli-ahli politik perlu menggunakan bahasa Melayu dalam bidang sains dan matematik.

“Peranan sains dan matematik lebih kepada cara kita melahirkan insan yang berupaya berfikir untuk mencari penyelesaian masalah, berinovasi dan kreatif yang bukan sekadar individu yang suka menggunakan medium teknologi sahaja. Sebagai contoh, isu utama dunia pada masa ini berkaitan dengan kesihatan. Di sinilah peranan sains dan matematik dalam membantu negara melalui penggunaan data yang berkaitan dengan COVID-19. Data tersebut dipaparkan pada setiap hari. Daripada data tersebut, kita dapat mempelajari tentang sains dan matematik. Di sinilah pentingnya sains dan matematik dalam kehidupan seharian dan data perlu diperbanyak dalam bahasa Melayu. “

Ujarnya lagi, sains dan matematik dapat membantu seseorang itu membuat keputusan atau menyelesaikan masalah secara inovatif dan kreatif.  Oleh itu, sains dan matematik perlu diterokai oleh semua masyarakat. Sebagai contoh, matematik dapat membantu seseorang itu berfikir secara analitik dalam membuat hujah dan keputusan.

Manakala menurut YBhg. Profesor Emeritus Dr. Shaharir Mohamad Zain pula, para naib canselor di universiti awam dan swasta perlu membina satu perancangan bagi pembinaan bahasa Melayu di samping kesedaran dalam pembinaan negara bangsa.

Di samping itu, menurut YBhg. Profesor Dr. Mohd Salmi Md Noorani, bahasa Melayu mestilah terus digunakan dengan gah dalam bidang sains dan matematik bagi memperkasakan bahasa Melayu sebagai bahasa kebangsaan. Usaha menampilkan sains dan matematik dalam bahasa Melayu perlu dipergiat dan diperluas agar bidang ilmu ini kekal relevan di negara ini.

“Kita harus membawa ilmu sains dan matematik kepada masyarakat umum dalam bahasa yang paling bersahaja, iaitu melalui penggunaan bahasa Melayu. Tidak ada cacat celanya dari segi penggunaan bahasa ini dalam bidang sains dan matematik. Dengan cara ini, kita bukan sahaja boleh menjadikan masyarakat lebih berpengetahuan, lebih canggih dan sofistikated, bahkan dapat menjadikan sains dan matematik sebagai ilmu rintis yang bukan hanya untuk pengajian di menara gading sahaja. selain itu, penggunaan media sosial seperti Youtube, Twitter, Blog, Instagram dan lain-lain juga dalam bidang sains dan matematik juga perlu diperbanyakkan.” ujarnya lagi.


Perpaduan Diutamakan demi Menjayakan Pembangunan Negara

Sungai Petani – Program Semarak Perpaduan Negeri Kedah yang dihadiri oleh 120 orang peserta telah berlangsung di The Jerai Hotel, Sungai Petani, Kedah semalam. Program ini berupaya menyelesaikan pelbagai masalah yang timbul berkaitan perpaduan dan muhibah dalam kalangan masyarakat Malaysia.

Kelab Sukan dan Kebajikan (KESBEB), Jabatan Perpaduan Negara dan Integrasi Nasional (JPNIN) Negeri Kedah berpuas hati dengan penganjuran program tersebut yang bermula pada jam 3.30 petang dan berakhir pada jam 7.00 malam.

Menurut Pengerusi KESBEB, Mohd Fakhzan Nasir, pelbagai usaha telah dilakukan oleh pihak pengurusan kelab untuk meningkatkan bidang kerjaya setiap ahlinya dari semasa ke semasa.

“Pihak kelab turut menerima pelbagai rungutan, termasuklah isu kenderaan-kenderaan jabatan yang uzur di beberapa buah lokasi, kekosongan jawatan di tempat-tempat tertentu yang belum diisi serta lain-lain lagi. Walau bagaimanapun, apabila setiap masalah itu berjaya diselesaikan oleh pihak Kementerian Perpaduan Negara (KPN), tugas guru pendidikan di Tabika Perpaduan, Kawasan Rukun Tetangga (KRT) di seluruh negeri ini sudah tentu menjadi bertambah baik,“ kata Mohd Fakhzan Nasir.

Pada masa ini, seramai 277 orang kakitangan bertugas di JPNIN Negeri Kedah dan setiap ahli kelab akan turut menikmati pelbagai bantuan sumbangan khas, termasuklah kes kematian keluarga.

Di samping itu, Ketua Pengarah JPNIN, Dato’ Hajah Norison Ramli semasa merasmikan program itu berkata, langkah-langkah yang diambil oleh KESBEB seperti penganjuran program seumpama ini adalah amat baik dan memberangsangkan.

Tambah beliau lagi, para petugas di agensi ini perlu bersahabat dengan sesiapa sahaja dan membina rangkaian hubungan yang kuat, termasuklah dalam kalangan artis tanah air bagi mengeratkan keharmonian hubungan antara satu dengan yang lain.

“Saya akan cuba menyelesaikan setiap masalah yang wujud, bukan hanya masalah di Negeri Kedah sahaja, bahkan merangkumi seluruh negara termasuklah Sabah dan Sarawak. Selain itu, saya berharap apabila Parlimen Malaysia membentangkan belanjawan untuk tahun 2023 nanti, JPNIN akan turut menerima pelbagai manfaat berdasarkan peruntukan yang diberi untuk menyelesaikan setiap isu dan masalah dalam JPNIN,“ jelas Dato’ Hajah Norison Ramli.

Seterusnya, Pengarah JPNIN Negeri Kedah, Ahmad Puat Junus menyatakan bahawa sesi dialog yang diadakan berjaya merungkai beberapa masalah dan penduduk di setiap daerah di negeri Kedah boleh mendapat pelbagai manfaat apabila saling bekerjasama untuk mendapatkan peruntukan daripada kerajaan, merangkumi agihan bantuan bencana banjir dan sebagainya.


PALMA 2022 Menjulang Lagu Melayu di Persada Dunia

Untuk mendapatkan maklumat terkini, ikuti kami melalui Telegram

Kuala Lumpur – Pertandingan Nyanyian Lagu Melayu Antarabangsa (PALMA) 2022 telah berlangsung pada 30 November 2022 (Rabu) pada pukul 8.00 malam hingga 11.00 malam di Balai Budaya Tun Syed Nasir, Wisma Dewan Bahasa dan Pustaka (DBP), Kuala Lumpur.

Tujuan PALMA 2022 ini dianjurkan adalah untuk mengetengahkan dan menonjolkan bakat menyanyi lagu bahasa Melayu dalam kalangan penuntut institusi pengajian tinggi (IPT) di Malaysia yang bukan warganegara Malaysia serta memartabatkan penggunaan bahasa Melayu dalam seni lagu pada peringkat antarabangsa.

PALMA 2022 ini dianjurkan oleh Persatuan Badan Budaya DBP dengan kerjasama Jabatan Kebudayaan dan Kesenian Negara (JKKN) dan Universiti Teknologi dan Inovasi Asia Pasifik (APU) serta disokong oleh DBP, Kementerian Pengajian Tinggi (KPT) dan Kementerian Pelancongan, Seni dan Budaya Malaysia (MOTAC).

Pertandingan nyanyian lagu ini dinilai oleh tiga orang panel juri, iaitu Datuk Mokhzani Ismail, Pengarah Bahagian Perkhidmatan Muzik Radio dan Televisyen Malaysia (RTM); Encik Ramlan Mohd Imam, Pengarah Akademi Seni Budaya dan Warisan Kebangsaan (ASWARA) serta Dato’ Wan Aishah Wan Ariffin, seorang penyanyi, penulis lagu dan pelakon.

Di samping itu, sebanyak 10 peserta berjaya mara ke peringkat akhir PALMA 2022 ini. Chen Xu dari China muncul sebagai johan keseluruhan PALMA 2022 dan pemenang Kategori Vokal Terbaik dengan mendendangkan lagu Bahagiamu Deritaku nyanyian asal oleh Hafiz Suip serta berjaya membawa pulang hadiah wang tunai RM8000, piala pusingan, trofi, sijil dan hadiah iringan tajaan DBP.

Naib johan pula dirangkul oleh Shannon Nalam Adrianna Kamlus dari Papua New Guinea dengan dendangan lagu Kau Terlalu Istimewa nyanyian asal oleh Allahyarhamah Adibah Noor. Manakala tempat ketiga pula dimenangi oleh Ranepura Hewage Janithi Jinethra Renepura dari Sri Lanka dengan tajuk lagu Semalam nyanyian asal oleh Aina Abdul. Kedua-dua mereka masing-masing berjaya membawa pulang hadiah wang tunai RM5000 dan RM3000 beserta trofi, sijil dan hadiah iringan tajaan DBP.

Tujuh orang peserta yang berjaya memenangi hadiah sagu hati pula ialah Abdullahi Abdi Abu Bakar Hassan dari Somalia, Ashley Mutanaugwa dari Zimbabwe, Huang Yuxiao dari China, Sujana Shafi dari Bangladesh, Choi Ji Yeon dari Korea Selatan, Pan Hui dari China dan Mohamach Rouslan dari Vietnam. Semua pemenang berjaya membawa pulang hadiah berupa wang tunai RM1000, trofi, sijil dan hadiah iringan tajaan DBP.

Kategori Persembahan Terbaik pula dimenangi oleh Huang Yuxiao dari China yang berjaya membawa pulang hadiah wang tunai RM1000, trofi, sijil dan hadiah iringan tajaan DBP menerusi dendangan lagu Satu Hari Nanti nyanyian asal oleh Najwa Latif.

Turut hadir menyerikan majlis ialah Ketua Setiausaha MOTAC, Datuk Hajah Saraya Arbi; Ketua Pengarah JKKN, Tuan Haji Mesran Mohd Yusop; Timbalan Ketua Pengarah (Dasar) DBP, Tuan Haji Md Johari Hasan; Naib Canselor APU, Profesor Dr. Ho Chin Kuan dan Penasihat Persatuan Badan Budaya DBP, Encik Abdul Wahab Hamzah.


Batik Motif Bunga Tanjung Lambang Identiti Selangor

Shah Alam – Kerajaan negeri Selangor melancarkan Batik Selangor bermotifkan bunga tanjung yang menjadi identiti negeri Selangor kepada barisan exco, Ahli Dewan Undangan Negeri (ADUN) dan para penjawat awam di Selangor semalam. Menteri Besar Selangor, Yang Berhormat (YB) Dato’ Seri Amirudin Shari hadir menyempurnakan perasmian Majlis Pelancaran Batik Selangor di Bangunan Annex, Shah Alam, Selangor.

YB Dato’ Seri Amirudin menyarankan agar Batik Selangor dipakai dalam sidang Dewan Undangan Negeri (DUN) seperti yang dilaksanakan pada peringkat parlimen. Walau bagaimanapun, DUN Selangor masih lagi tidak mempunyai peraturan tersebut.

“Pemilihan motif bunga tanjung sebagai identiti negeri Selangor kerana bunga tersebut mempunyai karakter yang unik, bersifat menyeluruh, berkecuali dan tidak berkait dengan mana-mana parti politik bagi membolehkan semua pihak menggunakan corak tersebut,” kata YB Dato’ Seri Amirudin ketika berucap merasmikan majlis pelancaran.

Beliau juga percaya bahawa motif ini akan digemari dan digunakan pada sambutan-sambutan atau pakaian rasmi dan semi kasual yang ada dalam kehidupan seharian. Tambah beliau lagi, pihaknya juga perlu melaksanakan promosi dan pembudayaan pemakaian Batik Selangor kerana hal tersebut bukan sekadar aspek kesenian, bahkan pembudayaan tersebut perlu diamalkan, dipraktikkan, dipakai dan digunakan sebagai karakter dan watak untuk negeri Selangor.

Selain itu, Pengerusi Jawatankuasa Tetap Kebudayaan Negeri Selangor, YB Borhan Aman Shah pula berkata, pemakaian batik wajar diperluas sama ada secara formal atau tidak formal.

“Usaha mengangkat seni batik bertujuan untuk memartabatkan batik tempatan, membangunkan industri tekstil berasaskan seni kreatif negara serta mengekalkan dan mempromosi identiti warisan negara,” ujar YB Borhan ketika menyampaikan ucapan alu-aluan dalam majlis tersebut.

Tambah beliau lagi, kerajaan negeri Selangor menerusi agensi yang bertanggungjawab, iaitu Perbadanan Adat Melayu dan Warisan Negeri Selangor (PADAT) telah melaksanakan inisiatif membangunkan reka bentuk Batik Selangor, khusus bagi kegunaan barisan exco, ADUN dan juga para penjawat awam negeri Selangor.

Baju batik Selangor menampilkan corak bunga tanjung berkelopak sembilan yang bakal dijadikan identiti rasmi negeri Selangor dihasilkan oleh PADAT dan Kraftangan Malaysia. Olahan motif yang ada pada Batik Selangor mempunyai maksud yang tersendiri, iaitu sembilan kelopak bunga tanjung melambangkan sembilan daerah yang terdapat di negeri Selangor dan pecahan tiga garisan pada setiap kelopak pula membawa maksud perpaduan masyarakat.

Dalam majlis tersebut turut diadakan sesi peragaan Batik Selangor oleh Kumpulan Kesenian PADAT yang menampilkan 10 rekaan baju batik bermotif bunga tanjung. Majlis perasmian Batik Selangor yang berlangsung pada petang semalam boleh ditonton secara dalam talian melalui laman media sosial Facebook PADAT di https://www.facebook.com/PADATSelangor/videos/518602773639827.


Hari Batik Malaysia 2022 Menjulang Hasil Produk Anak Watan

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pelancongan, Seni dan Budaya (MOTAC) menerusi Kraftangan Malaysia telah menganjurkan Sambutan Hari Batik Malaysia 2022 yang disempurnakan oleh Datuk Hajah Saraya Arbi, Ketua Setiausaha MOTAC di Kompleks Kraf Kuala Lumpur pada 3 Disember 2022.

Sempena Sambutan Hari Batik Malaysia 2022 yang disambut pada 3 Disember setiap tahun, Kraftangan Malaysia telah melancarkan logo Batik Malaysia yang merupakan satu daripada inisiatif Kraftangan Malaysia bagi menonjolkan jenama dan keaslian produk batik Malaysia yang diusahakan oleh para usahawan tempatan.

Selain itu, majlis sambutan tersebut turut dipenuhi dengan pelbagai aktiviti seperti eksplorasi kraf, ekspresi kraf batik, jualan produk kraf batik, pameran kraf, pameran Institut Kraf Negara (IKN) dan pelbagai jualan makanan dan minuman.

Lebih menarik lagi, majlis sambutan itu juga disemarakkan dengan aktiviti Acara Mewarna Batik Teramai di bawah aktiviti “Cakna Kraf” yang turut disenaraikan dalam Malaysian Book of Record dengan penyertaan seramai 2000 orang peserta daripada semua lapisan masyarakat yang diadakan serentak di Kraftangan Malaysia Cawangan Negeri seluruh Malaysia dan Kompleks Kraf Kuala Lumpur.

Menurut Ketua Setiausaha MOTAC, Datuk Saraya Arbi, aktiviti ini memberi pendedahan dan kefahaman kepada para peserta berkaitan teknik, proses dan reka corak batik Malaysia.

“Bahkan, para peseta berpeluang mewarnakan reka corak batik mengikut kemahiran, kreativiti serta idea masing-masing dalam menghasilkan batik yang menarik dengan warna yang pelbagai. Tambahan lagi, dalam tempoh Januari hingga Oktober lalu, industri batik memperlihatkan peningkatan jualan sebanyak 78 peratus,” ujar Datuk Saraya.

Di samping itu, pemilihan tanggal 3 Disember sebagai Hari Batik Malaysia merupakan lambang tanda penghormatan dan peringatan kepada sumbangan Allahyarhamah Tun Datin Paduka Seri Endon Mahmood yang memulakan gerakan Malaysian Batik Crafted for the World untuk membawa batik tempatan ke persada antarabangsa pada tarikh tersebut.

Pengisytiharan hari batik itu juga secara langsung dapat melahirkan lebih ramai usahawan dan komuniti kraf batik yang kreatif dan inovatif. Hal ini secara langsung dapat melonjakkan permintaan terhadap produk batik dan seterusnya meningkatkan pendapatan usahawan komuniti serta keseluruhan rantaian pengeluaran.

MOTAC menerusi Kraftangan Malaysia akan terus menyokong kempen-kempen produk kraf bagi membantu melonjakkan permintaan produk kraf serta membantu ekonomi usahawan dan pembangunan kraf negara.

Majlis tersebut turut dimeriahkan dengan kehadiran Timbalan Ketua Setiausaha (Kebudayaan) MOTAC, Mohd Yusri Mohd Yusof; Timbalan Pengerusi Lembaga Pengarah Kraftangan Malaysia, Dato’ Haji Abdullah Haji Abd Rahman; Ketua Pengarah Kraftangan Malaysia, Puan Ainu Sham Ramli dan Setiausaha Bahagian Dasar Kebudayaan MOTAC, Dr. Tan Awang Besar.


Raja Permaisuri Agong Menghadiahkan Keringkam kepada Muzium Sarawak

Kuching – Kebawah Duli Yang Maha Mulia (KDYMM) Seri Paduka Baginda Raja Permaisuri Agong, Tunku Hajah Azizah Aminah Maimunah Iskandariah binti Almarhum Al-Mutawakkil Alallah Sultan Iskandar Al-Haj berkenan mencemar duli menyempurnakan Majlis Pelancaran Lembaran Emas Siri 2: Simposium Tekstil Borneo 2022 yang bertemakan “Menghubungkan Tekstil kepada Komuniti untuk Pertumbuhan Mampan” di Hotel Pullman, Kuching, Sarawak yang berlangsung selama tiga hari bermula dari 5 hingga 7 Disember 2022.

Dalam majlis tersebut, KDYMM Raja Permaisuri Agong turut berkenan menghadiahkan Keringkam Sarawak milik baginda kepada Muzium Sarawak untuk dipamerkan kepada khalayak umum.

Titah KDYMM baginda, keringkam berusia 35 tahun yang diterima baginda merupakan satu daripada hantaran perkahwinan yang mempunyai nilai seni yang tinggi serta perlu dihargai dan dihayati oleh generasi baharu supaya tidak lupa untuk memartabatkan keindahan seni tenunan kain.

“Pada hari ini, saya mahu menyerahkan keringkam ini kepada kerajaan negeri Sarawak untuk dipamerkan di Muzium Sarawak kerana ianya merupakan keringkam buatan Sarawak,” titah KDYMM baginda pada Majlis Pelancaran Lembaran Emas Siri 2: Simposium Tekstil Borneo 2022 di Hotel Pullman Kuching.

KDYMM baginda turut bertitah bahawa wilayah di Kepulauan Borneo, iaitu Sarawak, Sabah dan Brunei mempunyai pelbagai hasil kekayaan warisan tekstil yang masih belum diterokai dan KDYMM baginda berkenan untuk mambawa hasil seni atau kraf tangan asli Sarawak ke London bersempena Minggu Kraf London pada tahun depan yang bertemakan etnik asli, seni corak dan kraf.

“Saya berharap seluruh dunia akan dapat melihat kekayaan hasil seni dan kraf yang kita ada seperti songket keringkam daripada Melayu Sarawak, Pua Kumbu daripada kaum Iban serta songket Rajang Melanau yang terkenal dengan teknik bunga tersembunyi kerana orang Barat sangat suka dengan nilai seni dan corak,” titah KDYMM baginda lagi.

KDYMM Raja Permaisuri Agong turut memohon kepada enam penjara di Sarawak supaya menghasilkan produk kraf yang berbeza dan mencabar Penjara Puncak Borneo untuk menghasilkan Pua Kumbu dalam penghasilan dan tenunan samping.

Di samping itu, KDYMM baginda bertitah kepada para tukang tenun yang mahir agar tidak lokek berkongsi ilmu serta menurunkan kemahiran yang ada kepada generasi baharu kerana kini semakin berkurangan individu yang mahir dan pakar yang terlibat dalam bidang ini.

Keringkam merupakan selendang, skaf atau tudung tradisional yang menjadi lambang mahkota dan antara pelengkap busana tradisonal bagi wanita Melayu di Sarawak yang menyerlahkan lagi keayuan serta kelembutan mereka.

Seramai 12 orang penceramah ternama termasuklah wakil-wakil dari luar negara seperti Indonesia, Brunei Darussalam, Belanda dan Turki telah diundang. Turut hadir menyerikan majlis ialah isteri kepada Premier Sarawak, Datuk Amar Hajah Juma’ani Tun Tuanku Haji Bujang.

Tujuan program ini adalah untuk memupuk hubungan antara masyarakat dengan para pemain industri tekstil selain menjadi platform pertukaran idea ke arah pemeliharaan dan kemampanan tekstil di seluruh dunia.

Simposium ini juga adalah sebahagian daripada inisiatif berterusan selepas Simposium Tekstil Asean yang telah diadakan di Putrajaya pada September lalu dengan penyertaan dari negara-negara di rantau Asia Tenggara serta dari benua lain merangkumi India dan negara-negara Eropah. Majlis perasmian tersebut boleh ditonton secara dalam talian di https://www.facebook.com/unitkomunikasidanpenerangansarawak/videos/514647610612195.


“Semalam di Taman Firdausi“ bersama-sama Kelab Peminat P. Ramlee Sarawak

Untuk mendapatkan maklumat terkini, ikuti kami melalui Telegram

Kuching – Yang Berhormat (YB) Dato’ Sri Hajah Fatimah Abdullah, Menteri Pembangunan Wanita, Kanak-kanak dan Kesejahteraan Komuniti Sarawak hadir ke Majlis Makan Malam Tahunan Kelab Peminat P. Ramlee Sarawak (KPPRS) yang bertemakan “Semalam di Taman Firdausi” di Hotel Penview, Kuching, Sarawak pada 9 Disember 2022.

Beliau hadir bagi mewakili Premier Sarawak, Yang Amat Berhormat (YAB) Tan Sri Datuk Patinggi Abang Abdul Rahman Zohari Abang Openg pada majlis yang amat bermakna tersebut. Majlis turut dimeriahkan dengan kehadiran Datu Dr. Haji Adi Badiozaman Tuah selaku Presiden KPPRS serta Encik Abang Haliman Haji Abang Julai, Pengarah Dewan Bahasa dan Pustaka Cawangan Sarawak (DBP Cawangan Sarawak).

Dalam ucapan perasmiannya, beliau menyebut tentang tempoh sedekad penubuhan KPPRS yang seharusnya diwarisi oleh generasi sekarang dari segi keterlibatan ahli dalam persembahan seni dan nyanyian. Beliau turut berkata, peranan yang dimainkan oleh kelab-kelab berasaskan seni dan persembahan perlu lebih giat, aktif dan rancak dirancang serta dilaksanakan agar dapat terus memacu agenda perancangan kerajaan negeri Sarawak pada tahun 2023 kelak.

Dalam majlis yang gilang-gemilang tersebut juga, dif-dif kenamaan dan tetamu yang hadir disajikan dengan pelbagai persembahan yang menarik. Antaranya termasuklah persembahan Gendang Selamat Datang, Dendangan Nyanyian dan Lakonan Semula filem-filem Allahyarham Tan Sri P. Ramlee seperti filem Madu Tiga, Taman Firdausi, Malam Ku Bermimpi, Joget Malaysia, Entah di Mana, Gurindam Jiwa dan lain-lain. Unik dan menariknya dalam majlis tersebut, Tuan Haji Saiee Driss, iaitu Setiausaha KPPRS telah mempuisikan bacaan doa buat julung-julung kalinya di hadapan para tetamu yang hadir.

Selain itu, dalam majlis tersebut juga turut diadakan upacara tradisi KPPRS, iaitu memotong pulut kuning bersempena dengan ulang tahun KPPRS dan penyampaian sijil penghargaan kepada rakan sinergi serta rakan kongsi KPPRS. Tidak dilupakan juga penyampaian sumbangan kebajikan kepada waris ahli-ahli KPPRS yang telah pulang dijemput Ilahi.

Kelab Peminat P. Ramlee Sarawak (KPPRS) ditubuhkan pada 30 Jun 2012 dan diluluskan pendaftarannya oleh Jabatan Pendaftaran Pertubuhan Malaysia (JPPM) pada 1 Oktober 2012 dengan nombor pendaftaran PPM-028-13-01102012. Dalam Mesyuarat Agung pertama KPPRS yang diadakan pada 27 Januari 2013, jawatankuasa KPPRS tahun 2013 – 2014 telah dibentuk dan diberikan kuasa penuh untuk menggunakan pengalaman dan kebijaksanaan ahli-ahli yang dipilih dalam menggerakkan perancangan program dan visi kelab ini.

Diharapkan semoga KPPRS akan semakin giat aktif dalam merancang perjalanan aktiviti dan program di samping menyemarakkan aktiviti seni budaya dan persembahan kreatif di seluruh Sarawak serta pada peringkat antarabangsa. Insya-Allah.


Mushaf al-Quran Terengganu Diisytihar Sebagai Warisan Kebangsaan

Kuala Nerus – Empat mushaf al-Quran Terengganu koleksi Lembaga Muzium Negeri Terengganu (LMNT) diwartakan sebagai warisan di bawah Akta Warisan Kebangsaan 2005 (akta 645). Pengisytiharan tersebut berlangsung dalam Majlis Santapan Petang sempena Majlis Konvokesyen Universiti Malaysia Terengganu (UMT) ke-20 pada 10 Disember 2022.

Kebawah Duli Yang Maha Mulia (KDYMM) Sultanah Terengganu, Sultanah Nur Zahirah telah berkenan mencemar duli dan seterusnya menyempurnakan pengisytiharan tersebut. Pada masa yang sama, KDYMM Sultan Terengganu, Al-Wathiqu Billah Sultan Mizan Zainal Abidin ibni Almarhum Sultan Mahmud Al-Muktafi Billah Shah dan KDYMM Sultanah Nur Zahirah turut berkenan melawat pameran Kesucian dan Keindahan Mushaf al-Quran Diraja Terengganu.

Pameran ini memaparkan secara terperinci keunikan yang terdapat pada mushaf al-Quran Terengganu meliputi diaspora, kaligrafi, motif, material serta penjilidan sehingga mushaf al-Quran ini diterima untuk diwartakan sebagai warisan negara.

Menurut Naib Canselor Universiti Malaysia Terengganu (UMT), Profesor Datuk Dr. Mazlan Abd Ghaffar, usaha pewartaan ini mula digerakkan pada tahun 2020 oleh penyelidik UMT yang diketuai oleh Pengarah Pusat Islam Sultan Mahmud UMT, Dr. Riswadi Azmi.

“Pengetahuan umum mengenai keunikan warisan kesultanan Terengganu ini perlu dihebahkan kepada masyarakat dan melalui pewartaan ini juga, usaha pemuliharaan dapat dilakukan oleh pihak-pihak berkaitan demi kelestarian warisan budaya negara,” ujar Profesor Datuk Dr. Mazlan.

UMT dengan kerjasama LMNT telah melaksanakan pelbagai inisiatif demi memastikan warisan ini sentiasa dihargai dan dipelihara. Demi memastikan warisan suci ini dihargai pada peringkat global, cadangan UMT telah diterima sebagai senarai akhir negara oleh Jabatan Warisan Negara untuk mencalonkannya dalam daftar Peringatan Dunia UNESCO.

Pihak UMT juga turut menjalin kerjasama dengan penyelidik daripada pelbagai agensi dalam dan luar negara terutamanya dengan Ketua Kurator Seksyen Asia Tenggara, British Library, Dato’ Dr. Annabel Teh Gallop dalam konservasi manuskrip al-Quran Terenganu. Usaha ini juga turut disokong oleh Ericsson (Malaysia) Sdn. Bhd. bagi membangunkan Galeri Digital Warisan Budaya.

Sehubungan dengan itu, UMT telah berjaya mendigitalkan enam manuskrip al-Quran Terengganu yang disimpan oleh pihak muzium menggunakan teknologi realiti terimbuh (Augmented Reality) dan menempatkannya di dalam Galeri Digital Warisan Budaya UMT.

“Dengan kewujudan galeri ini, al-Quran Terengganu bakal menjadi tumpuan para penyelidik dan pelajar untuk mengkaji keunikan manuskrip al-Quran Emas, iaitu warisan kesultanan Terengganu yang diiktiraf paling cantik di Asia Tenggara,” tambah beliau.

Sebagai pemakluman, kajian UMT merekodkan 45 manuskrip ini berada di dalam dan luar negara. Jumlah manuskrip yang banyak melebihi jangkaan kerana untuk menghasilkan senaskhah manuskrip tulisan tangan pada abad ke-19 ini memerlukan tuntutan masa, tenaga dan kos yang tinggi sekali gus membuktikan negeri Terengganu pernah menjadi pusat penyalinan mushaf al-Quran yang paling terkemuka dan terkenal di rantau Asia Tenggara.

Turut hadir dalam majlis tersebuat ialah Menteri Besar Terengganu, YAB Dato’ Seri Dr. Ahmad Samsuri Mokhtar; Yang di-Pertua Dewan Undangan Negeri Terengganu, Yang Berhormat (YB) Dato’ Haji Yahaya Ali, Setiausaha Kerajaan Negeri Terengganu, YB Mulia Tengku Seri Bijaya Raja Datuk Tengku Farok Hussin Tengku Abdul Jalil, Ahli-ahli Lembaga Pengarah UMT dan para naib canselor university serta wakil-wakil Institusi Pengajian Tinggi Awam (IPTA) Malaysia.

Pengisytiharan yang berlangsung pada Majlis Santapan Petang sempena Majlis Konvokesyen Universiti Malaysia Terengganu (UMT) ke-20 tersebut turut disiarkan secara langsung menerusi saluran Youtube UMT, https://www.youtube.com/watch?v=GNLVShOKU4s.


LAIN MACAM 2022 Pamer Nilai Kesenian dan Keunikan Penghasilan Arca

Untuk mendapatkan maklumat terkini, ikuti kami melalui Telegram

Langkawi – Pada tanggal 10 Disember yang lalu telah berlangsung program Langkawi International Marble Art Camp 2022 (LAIN MACAM 2022) di Dikaki Tower House Gunung Raya, Langkawi anjuran Kementerian Pelancongan, Seni dan Budaya (MOTAC) dan Balai Seni Negara (BSN).

LAIN MACAM 2022 dimulakan dengan majlis perasmian program oleh Timbalan Ketua Setiausaha (Kebudayaan) Kementerian Pelancongan, Seni dan Budaya (MOTAC), Encik Mohd Yusri Mohd Yusoff. Turut hadir memeriahkan majlis perasmian ialah Ketua Pengarah Lembaga Pembangunan Seni Visual Negara (LPSVN), Encik Ameruddin Ahmad, Ahli-ahli Lembaga Pengarah LPSVN, iaitu Encik Hazlan Abdul Aziz, Dato’ Dr. Mohamed Najib Ahmad Dawa, Profesor Madya Dr. Lim Swee Tin, Encik Iskandar Abdullah, barisan kepimpinan BSN dan Lembaga Pembangunan Langkawi (LADA).

Menurut Ketua Pengarah Lembaga Pembangunan Seni Visual Negara (LPSVN), Encik Ameruddin Ahmad, matlamat program ini adalah untuk mengumpulkan para pengkarya atau seniman arca di rantau Asia Tenggara untuk berkongsi ilmu dengan komuniti dan masyarakat setempat yang mempunyai minat yang sama.

“Di samping itu, para pengunjung dapat menimba ilmu tentang penghasilan arca dengan kemahiran dan cara-cara tertentu serta kaedah mengolah idea yang mungkin berbeza. Justeru, saya berharap agar program ini dapat membantu komuniti setempat menajamkan kemahiran mereka dan secara tidak langsung dapat membantu menjana pendapatan mereka,” uajr Encik Ameruddin Ahmad.

LAIN MACAM 2022 yang diadakan dari 2 hingga 15 Disember 2022 merupakan penganjuran kali ketiga yang mengaplikasikan konsep hari terbuka kepada pengunjung khususnya peminat karya-karya seni arca dan merupakan penjenamaan semula bagi program terdahulu yang dikenali sebagai International Marble Art Camp (IMAC).

Pada tahun ini, para pengarca dari serantau telah dijemput untuk mempamerkan bakat dalam penghasilan karya arca daripada batu pualam. Antaranya termasuklah Ella Wijt dari Indonesia, I Wayan Upadana (Indonesia), Korakot Sangnoy (Thailand), Jehabdulloh Jehsorhoh (Thailand), Lim Soo Ngee (Singapura), Ain Rahman (Malaysia), Japson Wong Vun Hueng (Malaysia), Bibi Chew (Malaysia) dan mereka dibantu oleh para artisan dari Langkawi.

LAIN MACAM 2022 dianjurkan untuk memberi pendedahan dan peluang kepada para penduduk Langkawi dan pelancong dari dalam serta luar negara untuk melihat sendiri proses penghasilan arca daripada batu pualam. Yang menariknya, batu pualam yang digunakan dalam program ini berasal dari Pulau Langkawi.

Keunikan geografi Langkawi dimanfaatkan sepenuhnya dalam bentuk penghasilan karya seni. Bagi memeriahkan acara pada hari tersebut, pelbagai aktiviti turut diadakan seperti demonstrasi pembuatan pakaian ikat celup oleh Mawart, demonstrasi cyanotype oleh Dikaki Sunprint Studio, permainan papan luncur oleh SB dan memanah oleh Wave Ways Archery.

Selain itu, terdapat pelbagai pameran dan jualan produk seni dan kraf yang diadakan oleh Hikari Riders, Ilham Ceramic, Muay Universal Studio, Kansha Life, Natty Langkawi, Persatuan Artis Seni Visual Langkawi (LAVAA), I-Mangroove, Dayang Lilin, rareBaqhang, RYO, Embun-Embun, YBN, Pallets, Sorensen, LADA, Datai Valley Langkawi serta Dread Factories Langkawi. Manakala pelbagai makanan dan minuman pula dijual oleh Koffeemilia Langkawi, Mawart, Gelat E Ria, Lis Cakery, Soyaraya, Indiana Langkawi, iRiedog dan Kolma Langkawi pada sepanjang tempoh LAIN MACAM 2022 berlangsung.

Kemuncak LAIN MACAM 2022 ialah persembahan pentas yang dibarisi oleh Rabbaniyyin Maulid Ensemble, Laskar Seni, Kicau-Bilau, Acca an Anaz, DJ Alakazam, Hadi dan Bob, Langkawi Dub Club, Lamhkaron, Iqbal, Aru x Jahvalion, Shaheth dan Noh Salleh.

Sambutan yang diberikan sangat menggalakkan walaupun keadaan cuaca yang tidak menentu dan sesekali berlaku hujan lebat. Program ini turut mendapat sokongan penaja seperti Lembaga Pembangunan Langkawi (LADA), Cuti-cuti Malaysia, Galeria Perdana dan Kompleks Kraf Langkawi selain mendapat kerjasama daripada Dikaki Tower House, Tentuhala Collective, Hikari Riders, Sembilan Langkawi dan The Kasbah.


Menikmati Pahit Manis Kopi di Pesta Kopi Pulau Pinang

George Town – Acara yang cukup mendapat sambutan daripada penggemar kopi, Pesta Kopi Pulau Pinang telah diadakan selama dua hari, iaitu pada 10 dan 11 Disember 2022 bertempat di Hin Bus Depot, George Town, Pulau Pinang. Acara yang julung-julung kali diadakan di Pulau Mutiara ini merupakan anjuran bersama-sama Tempatan Fest dan Rasta Brew Co. dengan sokongan Hin Bus Depot sebagai lokasi rasmi serta Sekolah Kopi sebagai rakan strategik.

Pesta ini berjaya menarik penyertaan daripada 53 vendor tempatan dan antarabangsa, antaranya seperti Omerta Koffie, Brewlab, dan Le Tor Gold Coffee Farm. Di samping menikmati aroma pahit manis kopi yang memenuhi setiap ruang tapak pesta, para pengunjung turut dapat menikmati pelbagai produk kopi yang dijual oleh vendor. Malah pengunjung juga dapat melihat sendiri demonstrasi pelbagai cara penyediaan kopi, cara menyenduk dan memilih biji kopi serta bengkel memanggang biji kopi. Yang menariknya, pengunjung boleh menyediakan sendiri kopi masing-masing mengikut cita rasa masing-masing menggunakan mesin kopi dan bahan-bahan yang disediakan oleh vendor yang menyertai pesta ini.

Vendor seperti Brickin Cafe Bar, Sekolah Kopi, dan Barista Guild Asia telah mengadakan bengkel kopi, manakala demonstrasi penyediaan kopi dilakukan oleh Omerta Coffee. Pertandingan Aeropress pula menawarkan hadiah wang tunai RM1000 kepada seorang pemenang utama. Acara “Kopi dan Irama” yang dipersembahkan oleh DJ Ranchak, Saiko-Rama, Jahvallion dan Aru Peruzza telah menggamatkan tapak pesta dengan persembahan yang menghiburkan para pengunjung selama dua hari pesta berlangsung.

Selain bengkel dan demonstrasi, Pesta Kopi Pulau Pinang juga diselitkan dengan forum dan bual bicara berkaitan dengan kopi. Antara topik dan isu yang dikongsikan dengan para pengunjung ialah kerjaya sebagai barista, mewujudkan sekolah kopi, pembukaan kafe kopi dan rahsia menghasilkan kopi yang sedap menggunakan campuran susu terpilih.

Sebagai hiburan para pengunjung sebaik sahaja berlangsungnya pembukaan rasmi Pesta Kopi Pulau Pinang, persembahan boria yang menjadi ikon budaya Pulau Pinang telah dipersembahkan oleh Boria Omara. Perhimpunan para usahawan kopi selama dua hari dalam Pesta Kopi Pulau Pinang dilihat berjaya menarik minat para penggemar kopi serta menyemarakkan budaya komuniti kopi Malaysia. Turut bersama-sama memeriahkan acara Pesta Kopi Pulau Pinang ialah penyertaan beberapa pengusaha makanan jalanan yang turut menarik perhatian pengunjung.

Pesta Kopi Pulau Pinang terlaksana dengan jayanya melalui sokongan F&N Magnolia sebagai penaja utama dan juga pihak Majlis Bandaraya Pulau Pinang. Di samping itu, penganjuran pada kali ini juga turut mendapat sokongan daripada Tourism Malaysia sebagai sebahagian daripada acara Cuti-Cuti Malaysia.


Pertandingan Seni Lukis Warisan Usaha Tegas: Meraikan Warisan Budaya Malaysia

Untuk mendapatkan maklumat terkini, ikuti kami melalui Telegram

Kuala Lumpur – Pelajar-pelajar institusi pengajian tinggi Malaysia, artis kontemporari terkemuka, para pendidik, pakar warisan serta kuratorial telah berkumpul bagi menyaksikan majlis penyampaian hadiah Pertandingan Seni Lukis Warisan Usaha Tegas yang diadakan petang tadi bertempat di Hotel Element Kuala Lumpur.

Pertandingan Seni Warisan Usaha Tegas ini merupakan komponen yang telah lama dilaksanakan dalam program tanggungjawab sosial korporat Kumpulan Usaha Tegas dan diadakan pada setiap tahun bagi menjemput bakat-bakat muda daripada institusi pengajian tinggi awam dan swasta Malaysia untuk menghantar karya seni mereka merentasi lima kategori merangkumi lukisan minyak dan akrilik, media campuran, seni cetak serta lukisan arang, pensel, dakwat dan cat air mengikut tema yang telah ditetapkan berkaitan dengan warisan budaya.

Pertandingan edisi yang ke-20 ini dengan tema “Warisan Budaya Malaysia Tidak Ketara” telah berjaya menarik sebanyak 235 penyertaan daripada kalangan pelajar meliputi 30 institusi pengajian tinggi di seluruh negara.

“Pertandingan Seni Warisan Usaha Tegas mula ditubuhkan pada tahun 2001 sejajar dengan kepercayaan organisasi kami terhadap peranan penting seni dan kepelbagaian warisan budaya kita sebagai masyarakat majmuk. Pertandingan ini telah menjadi platform tahunan yang diraikan untuk menggalakkan, mengiktiraf dan mempromosikan bakat artis-artis muda Malaysia yang bercita-cita tinggi selain mewujudkan repositori penting karya seni kontemporari yang mencerminkan warisan budaya Malaysia yang unik, kaya dan dinamik melalui kaca mata mereka,” ujar Encik Shaharul Rezza Hassan, Pengarah UTSB Management Sdn. Bhd. sewaktu menyampaikan ucapan perasmian pada majlis penyampaian hadiah tersebut.

Barisan panel hakim Pertandingan Seni Lukis Warisan Usaha Tegas pada tahun ini diketuai oleh seniman seni cetak, Encik Juhari Said; Ketua Seni Halus Institut Seni Malaysia, Cik Bibi Chew; ahli pemuliharaan bangunan warisan berpusat di Pulau Pinang, Ar. Parama Nathan dan kurator kanan Balai Seni Lukis Negara, Encik Syahrul Niza.

“Dalam seni, perkara yang sangat penting ialah idea dan emosi. Itulah yang kami cari. Peserta yang menang pada tahun ini menunjukkan kefahaman tentang warisan tidak ketara dan tidak material bahawa warisan bukan tentang sesuatu yang anda boleh sentuh, rasa atau beli, sebaliknya sesuatu yang kita warisi daripada keluarga, sejarah dan boleh memajukan diri kita ke hadapan,” kata Encik Juhari Said.

“Ramai generasi muda tidak melihat kepentingan warisan dan mereka lebih cenderung kepada subkultur. Walau bagaimanapun, seseorang itu perlu berkembang dengan mengetahui latar belakang, akar dan didikan mereka. Masyarakat memainkan peranan penting melalui institusi pendidikan dalam mendedahkan generasi muda kepada warisan mereka dengan memberikan pengetahuan dan bimbingan. Justeru, kami berharap Pertandingan Seni Lukis Warisan Usaha Tegas menjadi satu-satunya pertandingan yang menitikberatkan tema ini dapat meneruskan usaha baik mereka bekerjasama dengan sektor pendidikan,” tambah Cik Bibi Chew dalam ucapannya.

Menurut Ar. Parama Nathan pula, seni adalah jiwa budaya dan tamadun kita yang tidak boleh dipisahkan. Namun pada masa kini, terdapat percanggahan antara seni dengan cara hidup masyarakat. Pertandingan seperti ini berupaya membantu mengembalikan nilai seni ke dalam kehidupan seharian dengan mewujudkan kesedaran tentang kepentingan seni yang pada masa dahulu merupakan sebahagian daripada gaya hidup tradisional masyarakat di Malaysia.

Encik Syahrul Niza turut menyatakan bahawa pertandingan seni seperti yang dianjurkan oleh Usaha Tegas ini memainkan peranan penting dalam mencabar para pelajar seni Malaysia untuk mengasah kemahiran yang akan membantu mereka maju ke peringkat profesional. Dengan berbuat demikian, mereka juga memainkan peranan penting dalam memacu pembangunan seni dalam Malaysia.

Pada tahun ini, hadiah tempat pertama dalam kategori Cat Minyak dan Akrilik dianugerahkan kepada karya bertajuk Dulang Opah oleh Nurain Fatini Abdul Jalil dari UITM; Alternative Performer oleh Lye Heng Jing dari Akademi ATEC (New School of Media Design) bagi kategori Media Campuran, Majlis Khatam Quran Nostalgia oleh Norfatihah Yusof dari Universiti Sains Malaysia bagi kategori Seni Cetakan, Penunggu oleh Wan Atiqa Ramli dari UiTM bagi kategori Lukisan Arang/Pensil/Dakwat serta Pusaka oleh Kua Wei Lun dari The One Academy KL bagi kategori Cat Air. Setiap pemenang menerima hadiah wang tunai berjumlah RM8000. Pemenang tempat kedua, ketiga dan sagu hati masing-masing menerima hadiah wang tunai RM3000, RM2000 dan RM500.

Pertandingan Seni Lukis Warisan Usaha Tegas yang dianjurkan pada setiap tahun sejak tahun 2001 kekal sebagai salah satu pertandingan yang paling lama di negara ini. Penyertaan pertandingan ini terbuka kepada para pelajar institusi pengajian tinggi demi memupuk dan menyelami warisan budaya Malaysia yang kaya. Pertandingan Seni Lukis Warisan Usaha Tegas pada tahun ini berjaya menerima sebanyak 235 penyertaan daripada 32 institusi, merangkumi lima kategori yang dipertandingkan.

Untuk maklumat lanjut mengenai Pertandingan Seni Warisan Usaha Tegas, sila layari: www.instagram.com/utheritageartcompetition/ atau linktr.ee/utheritage.


Pantun Eratkan Hubungan Dua Negara

Baru-baru ini diadakan satu Seminar Lintas Negara: Bual Pantun secara dalam talian menerusi aplikasi zoom dan turut disiarkan secara langsung melalui Facebook. Seminar Pantun Riau-Temasek yang diadakan di Dewan Kesenian Riau-Superbroadcast Singapura-Budhi ini merupakan kerjasama antara dua negara, iaitu Indonesia dan Singapura.

Beberapa karyawan dari Riau dan Singapura seperti Drs. Taufik Ikram Jamil M.Ikom, Monda Gianes DKR, Deni Ariadi, Dr. Azhar Ibrahim, dan Muhamad Shahril Samri membincangkan unsur kreatif dalam pantun.

Menurut Ketua Umum Dewan Kesenian Riau, Taufik Hidayat yang juga dikenali sebagai Atan Lasak, seminar ini rangkaian daripada Pesta Pantun yang akan dilaksanakan pada akhir tahun 2021 di Singapura, yang turut bertujuan untuk mengeratkan hubungan antara dua negara, iaitu Riau (Indonesia) dengan Temasek (Singapura). Sementara itu, Taufik Ikram Jamil dari Riau pula mengatakan bahawa pantun merupakan sastera lisan yang berada di dua kutub, iaitu berada pada lisan dan aksara serta telah ada sejak 1500 tahun yang lalu.

Azhar dari Singapura pula berkata, pantun dalam masyarakat Melayu tradisional sangat  terlestari dalam kehidupan seharian. Sehingga kini, pantun masih bertahan, diingati dan diminati oleh orang ramai. Lirik lagu Melayu juga sebahagian besarnya merupakan puisi atau pantun. Selain itu, dalam seminar itu turut diadakan sesi berbalas pantun dan berpantun dalam muzik.


Objektif dan Matlamat

Untuk mendapatkan maklumat terkini, ikuti kami melalui Telegram

Saya kurang memahami maksud perkataan “objektif“ dan “matlamat“.  Bagi saya, kedua-dua perkataan itu membawa maksud yang sama.  Walau bagaimanapun, ada pihak yang mengatakan bahawa kedua-dua perkataan tersebut membawa maksud yang berbeza.  Apakah maksud sebenar “objektif“ dan “matlamat“? Bagaimanakah cara penggunaannya dalam ayat?


Kem Kesenian Kanak-kanak Kebangsaan 2022 Memupuk Sahsiah dan Jati Diri Generasi Muda Malaysia

Melaka – Jabatan Kebudayaan dan Kesenian Negara (JKKN) akan menganjurkan program Kem Kesenian Kanak-kanak Kebangsaan 2022 (Kem 4K) dari 19 hingga 24 Disember 2022, jam 8.30 pagi hingga 10.30 malam di Kompleks JKKN Melaka dan Amverton Heritage Resort Melaka, manakala Konsert Apresiasi Kanak-kanak Cemerlang pula akan diadakan pada 23 Disember 2022 dari jam 8.30 malam hingga 10.30 malam di Panggung Seri, Kompleks JKKN Ayer Keroh.

JKKN dalam satu kenyataannya berkata, program itu merupakan salah satu teras utama JKKN, iaitu memperluaskan asuhan dan kemahiran seni budaya untuk pembangunan modal insan negara.

Menurut kenyataan tersebut, hal itu adalah selaras dengan Dasar Kebudayaan Negara (DAKEN) 2021 yang menetapkan hala tuju untuk menjadikan Malaysia sebagai Negara Maju Rakyat Berbudaya bersandarkan kepada pendekatan budaya nilai tinggi.

Program Kem Kesenian Kanak-kanak Kebangsaan 2022 ini dijangka akan menghimpunkan seramai 280 orang peserta kanak-kanak dan remaja yang berumur daripada 10 tahun sehingga 17 tahun yang berbakat dan cemerlang dalam bidang seni menerusi Kelab Tunas Budaya (KTB) bagi golongan kanak-kanak sekolah rendah dan Kelab Giat Budaya (KGB) bagi golongan remaja sekolah menengah.

Selain itu, program ini juga akan turut disertai Kumpulan Bimbingan Seni Cemerlang (KBSC) yang mengikuti bidang teater, tarian, muzik, permainan gasing, seni berbahasa dan silat yang telah dilaksanakan oleh JKKN seluruh negara dengan kerjasama jabatan pendidikan negeri (JPN).

Kem 4K untuk tahun 2022 ini juga akan memberi fokus kepada para pelajar dalam bidang seni tari, seni muzik, teater dan permainan gasing. Manakala bidang lain seperti silat dan seni berbahasa akan diperhalusi modulnya untuk tahun akan datang dengan konsep program ini berbentuk latihan, ceramah, aktiviti komuniti berbentuk lawatan budaya dan majlis apresiasi.

Para pelajar cemerlang yang terpilih menyertai kem 4K selama empat hari itu akan dilatih dan dibimbing secara terus oleh penggiat seni dan industri kreatif seperti Profesor Madya Aminah Raphor dari Universiti Teknologi Mara (UiTM) dan Tuan Haji Lokman Ghani bagi bidang teater, Datin Sharifah Mahani (Mak Ngah) dan Encik Zulfaqar Awaludin (Belalang) bagi bidang tarian, Encik Bob Khalid (seni muzik gamelan) dan Encik Razaidy Abd Razak (seni muzik cak lempong), manakala seni permainan gasing pula akan dibimbing oleh Encik Muzaireen dan Encik Junaidi.

Di samping itu, para pelajar turut diberi pendedahan tentang cara berbahasa dengan baik oleh selebriti pendidik yang terkenal, iaitu Cikgu Zack Kirana Ibrahim serta pendedahan tentang seni budaya negeri Melaka oleh Tokoh Penggerak Budaya Negeri Melaka, iaitu Cikgu Norliza Md. Yamin dan Encik Hairul Asraf yang juga merupakan aktivis dan penggiat Dondang Sayang negeri Melaka.

Rentetan itu, para pelajar turut akan mengikuti sesi lawatan budaya ke Kompleks Kraftangan Melaka, Muzium Sastera, Muzium Sejarah dan Etnografi, Galeri Laksamana Cheng Ho dan Muzium Samudera di bawah kelolaan Perbadanan Muzium Negeri Melaka (PERZIM), Galeri Warisan di bawah kelolaan Jabatan Warisan Negara (JWN) Wilayah Selatan serta Memorial Pengisytiharan Kemerdekaan selain turut mengikuti sesi lawatan ke Bukit Melaka.

Majlis penutup program, iaitu Konsert Apresiasi Kanak-kanak Cemerlang yang akan berlangsung pada 23 Disember 2022 akan menampilkan himpunan pelbagai persembahan daripada para peserta berdasarkan latihan intensif yang mereka jalani sepanjang menyertai kem tersebut.

Antaranya termasuklah persembahan siri tarian gamelan “Timang Burung” dan “Ayak-ayak” yang akan turut diiringi dengan paluan muzik gamelan dan cak lempong serta pelbagai lagi persembahan yang akan diserikan dengan kehadiran artis-artis terkenal tanah air.

Tuan Yang Terutama Yang di-Pertua Negeri Melaka, Tun Seri Setia Dr. Haji Mohd Ali Rustam dan Toh Puan Datuk Wira Hajah Asmah Abdul Rahman dijangka akan hadir bagi menyaksikan persembahan dan sesi pentauliahan sijil kem oleh Tuan Haji Mesran Mohd Yusop, Ketua Pengarah Jabatan Kebudayaan dan Kesenian Negara.

JKKN berharap penganjuran Kem Kesenian Kanak-kanak Kebangsaan 2022 ini dapat memupuk sahsiah dan jati diri generasi muda Malaysia dalam menghayati sifat kebersamaan, tolerasi serta kefahaman seni dan budaya Malaysia.


Festival Kraf Johor 2022 Mempromosi Produk Kraf Berkualiti Tinggi

Johor Bahru – Kementerian Pelancongan, Seni dan Budaya (MOTAC) menerusi Kraftangan Malaysia menganjurkan Festival Kraf Johor (FKJ) 2022 selama 11 hari bermula semalam hingga 26 Disember 2022 di Angsana Mall, Johor Bahru. Majlis perasmian FKJ 2022 yang berlangsung pada bahagian sebelah pagi disempurnakan oleh Ketua Setiausaha MOTAC, Datuk Hajah Saraya Arbi.

Menurut Datuk Hajah Saraya, penganjuran festival pada kali ini dapat menjadi platform promosi fizikal terbaik kepada para pengunjung sama ada pelancong domestik atau pelancong antarabangsa bagi mendapatkan produk kraf yang berkualiti dan mempunyai nilai estetika yang tinggi.

Tambah beliau, usaha MOTAC dan Kraftangan Malaysia dalam melestarikan industri kraf membuahkan hasil apabila hingga 30 November 2022 yang lalu, prestasi nilai keseluruhan jualan kraf berjumlah RM258.5 juta, melebihi sasaran RM200 juta yang ditetapkan.

Jelas beliau lagi, lima bidang utama kraf yang meliputi tekstil, hasil rimba, hasil logam, hasil tanah dan aneka kraf menjadi penyumbang utama nilai jualan tersebut.

“Permintaan terhadap pelbagai produk kraf tempatan semakin mendapat sambutan apabila kerajaan memperuntukkan rebat baucar kepada para pengguna dan usahawan industri kraf,” kata Datuk Hajah Saraya ketika berucap pada majlis perasmian tersebut.

Pada masa yang sama, beliau juga turut menyampaikan watikah pelantikan kepada tiga orang Adiguru Kraf baharu bagi tahun 2022, iaitu Adiguru Kraf Sulaman Keringkam, Salbiah Muhi dari Sarawak; Adiguru Kraf Sulaman Pis, Crisna Mojupi dari Sabah serta Adiguru Kraf Sulaman Linangkit, Emis @ Emmilianah Dahun juga dari Sabah.

“Adiguru kraf merupakan pengiktirafan terhadap sumbangan ilmu, kemahiran dan kepakaran yang tinggi dalam bidang penciptaan serta pertukangan produk kraf tangan yang mempunyai identiti tempatan,” ujar Datuk Hajah Saraya.

Beliau juga menyatakan harapan agar FKJ 2022 ini dapat memberi manfaat yang menyeluruh kepada semua usahawan dan komuniti kraf tangan dalam membantu menjana pendapatan yang tinggi selain menjadi destinasi kunjungan utama bagi para pelancong domestik dan antarabangsa serta menjadi acara yang wajib dianjurkan dan dikunjungi oleh masyarakat setempat sempena musim cuti sekolah dan cuti perayaan.

FKJ 2022 merupakan festival yang kesembilan dianjurkan sejak tahun 2019 dan merupakan “Marquee Event” yang dinanti-nantikan oleh semua pihak. Festival pada kali ini berjaya menghimpunkan seramai 217 orang usahawan kraf dari seluruh negara termasuklah pameran daripada agensi kerajaan dan swasta dengan menyasarkan nilai jualan sebanyak RM7.5 juta dengan menyasarkan kehadiran seramai 50 ribu orang pengunjung.

FKJ 2022 mengetengahkan pelbagai aktiviti menarik seperti jualan kraf, Pameran Khas “Ini Batik Malaysia“, pameran dan jualan produk komuniti kraf, Pameran Institut Kraf Negara, Pameran Adiguru Kraf 2022, Pameran MYCRAFTSHOPPE, demonstrasi dan interaktif kraf batik Malaysia, Wacana Kraf “Ini Batik Malaysia“, Cita Rasa Malaysia Ku, aktiviti galakan pengunjung dan khidmat iring.

Seluruh rakyat Malaysia dijemput untuk berkunjung ke FKJ 2022 dan menikmati baucar bernilai RM30 dengan setiap gandaan RM100 pembelian produk kraf tempatan.

Majlis perasmian FKJ 2022 juga boleh ditonton secara dalam talian menerusi https://www.youtube.com/watch?v=rdjDOFnM-hs.


The Wheel Estate Campsite Tarikan Baharu Pelancongan di Perlis

Untuk mendapatkan maklumat terkini, ikuti kami melalui Telegram

Padang Besar – Perlis berpotensi untuk berkembang pesat pada peringkat yang lebih tinggi dan meluas dalam sektor pelancongan berasaskan keindahan alam semula jadi. Aktiviti dan program berbentuk promosi pelancongan yang kreatif dan mampu menarik perhatian ramai perlu dijalankan secara konsisten sepanjang masa bagi meningkatkan lagi usaha penambahbaikan prasarana sokongan.

Demikian titah Tuanku Syed Faizuddin Putra Jamalullail, Raja Muda Perlis, selepas berkenan berangkat meninjau satu lagi lokasi penginapan pelancongan menarik terbaharu di Perlis, iaitu The Wheel Estate Campsite, yang terletak di Lot 3862, Lorong 7(B) Belukar Lenga, Chuping. Lokasi tersebut mula beroperasi sempena program “Kayuhan MAIPs Peduli” baru-baru ini.

The Wheel Estate Campsite yang terletak 13 kilometer dari sempadan Thailand melalui Padang Besar yang diusahakan oleh Jasmine Say dan H.B. Chew. Pusat penginapan ini mempunyai konsep yang menarik ala-ala tapak perkhemahan bertemakan angkasa lepas dan planet, dan merupakan yang pertama sedemikian rupa di negeri ini.

Tuanku Syed Faizuddin Putra turut menyarankan agar perkembangan dan kepesatan arus teknologi perlu dimanfaatkan sebaiknya melalui pelbagai kaedah, seperti mewujudkan portal, laman web, media sosial dalam pelbagai jenis medium aplikasi, jalinan hubungan kerjasama dengan Key Opinion Leaders (KOL) serta sokongan pempengaruh media sosial bagi menarik minat pelancong untuk berkunjung ke Perlis, sekali gus dalam merancakkan sektor pembangunan pelancongan di negeri ini.

“Syarikat dan individu dalam sektor swasta amat penting untuk membentuk kerjasama rentas sempadan antara negeri dan negara bagi mewujudkan pelbagai pakej pelancongan yang berimpak dan memberangsangkan,” tambah Tuanku Raja Muda.

The Wheel Estate Campsite menawarkan pelbagai jenis penginapan, antaranya termasuklah 6 Metre Dome Tents, 4 Metre Dome Tents, Diamond Wooden Tents, ‘A’ Wooden Houses, tapak untuk sewaan campervans dan juga tapak perkhemahan. Pusat penginapan ini turut menawarkan pelbagai aktiviti, seperti memanah, memancing, berbasikal dan golf, dengan caj yang berpatutan. Manakala aktiviti trampolin, foosball, dat dan mini biliard adalah percuma dalam tempoh permulaan pembukaan ini.


PENTAS Cungkil Bakat Kanak-kanak dalam Seni Persembahan Teater

Alor Setar – Sebanyak 22 orang peserta yang terdiri daripada kanak-kanak, berusia antara enam hingga 14 tahun telah menyertai Bengkel Teater Kanak-kanak yang diadakan di Auditorium Perbadanan Perpustakaan Awam Negeri Kedah (PPANK), Jalan Kolam Air, Alor Setar, Kedah.

Bengkel anjuran Persatuan Teater Alor Setar (PENTAS) dengan kerjasama PPANK adalah bertujuan untuk mendedahkan kepada para peserta perihal teater kanak-kanak. Bengkel tersebut diadakan bermula pada pukul 8.30 pagi hingga 4.00 petang.

Setiausaha PENTAS, iaitu Mohd Zulkamal Ismail mengatakan bahawa pihaknya mengalu-alukan penyertaan daripada golongan kanak-kanak dan remaja untuk menyertai bengkel ini yang secara tidak langsung dapat memberikan ilmu pengetahuan berkaitan dengan teater kepada mereka.

Bagi kanak-kanak atau remaja yang berminat untuk menyertai seni teater, mereka seharusnya mendalami asas ilmu teater terlebih dahulu agar mereka dapat memahami dan mengetahui tentang teater kanak-kanak.

PENTAS sebagai persatuan yang menggerakkan seni teater ini sangat memerlukan pelapis yang mempamerkan keberanian dan mempunyai keyakinan terhadap apa-apa yang mereka persembahkan. Hal ini penting kerana setiap persembahan yang diusahakan oleh PENTAS merupakan sebuah program terbaik yang bertujuan untuk mengetengahkan bakat baharu yang terdiri daripada kanak-kanak dan remaja.

Pada akhir bengkel ini, para perserta diberikan sijil penyertaan yang disampaikan oleh Ketua Sektor Bahagian Perkhidmatan dan Maklumat PPANK, iaitu Puan Nur Shahila Hashim.


Konsert Apresiasi Kanak-kanak Cemerlang Serlah Potensi Pelapis Penggiat Seni

Ayer Keroh – Kem Kesenian Kanak-kanak Kebangsaan 2022 anjuran Jabatan Kebudayaan dan Kesenian Negara (JKKN) tiba di kemuncaknya apabila sebanyak 233 orang pesertanya dari 14 buah negeri di seluruh Malaysia mengadakan persembahan khas pada Konsert Apresiasi Kanak-kanak Cemerlang yang diadakan di Auditorium Panggung Seri, Kompleks JKKN Melaka. Kem kesenian ini mengumpulkan kanak-kanak serta remaja cemerlang yang berusia daripada 10 tahun hingga 17 tahun dalam bidang tari, teater, muzik dan gasing.

Untuk catatan, kem ini bermula pada 19 Disember 2022 dan akan berakhir pada 24 Disember 2022. Antara objektif kem kesenian ini termasuklah memberikan pendedahan kepada para peserta dalam bidang seni yang diceburi, melahirkan pelapis dalam bidang seni budaya, meneroka peluang kerjaya masa hadapan dan memulihara seni budaya negara.

Selepas menjalani latihan selama beberapa hari, para peserta akhirnya berpeluang menunjukkan kebolehan masing-masing menerusi Konsert Apresiasi Kanak-kanak Cemerlang pada malam ini. Pelbagai jenis persembahan yang ditampilkan seperti tarian gamelan timang burung, joget dan muzik cak lempong. Para peserta juga membuat persembahan deklamasi puisi, teater fizikal dan dekon (deklamasi lakon). Antara kelainan yang ditampilkan pada konsert ini termasuklah demonstrasi permainan gasing yang diberikan nafas baharu dengan konsep “gasing jalanan“ (street gasing).

Kemeriahan malam kemuncak diserikan lagi dengan kehadiran beberapa orang figura daripada industri muzik tanah air seperti Naim Daniel, Tuah Adzmi dan Nur Dalilah Husna (Juara Bintang Asli Remaja Kebangsaan 2022).

Turut hadir, para tetamu kehormat, iaitu Yang di-Pertua Negeri Melaka, Tun Seri Setia Dr. Haji Mohd Ali Mohd Rustam dan pasangannya, Toh Puan Datuk Wira Dr. Hajah Asmah Ab Rahman; Timbalan Ketua Pengarah Kebudayaan dan Kesenian JKKN, Encik Rosnan Nordin mewakili Ketua Pengarah JKKN; Timbalan Setiausaha Kerajaan Pembangunan Melaka, Encik Badaruddin Mohd Kassim mewakil Setiausaha Kerajaan Negeri Melaka dan Pengarah JKKN Melaka, Cik Ezlina Alias.

Majlis diakhiri dengan penyampaian sijil penghargaan kepada wakil peserta dari setiap negeri oleh Encik Rosnan Nordin diikuti dengan penyampaian hadiah kepada peserta terbaik bagi setiap bidang dan kumpulan pemenang Liga Gasing oleh Tun Seri Setia Dr. Haji Mohd Ali Mohd Rustam.

Senarai penerima Anugerah Peserta Terbaik Kem Kesenian Kanak-kanak Kebangsaan 2022

Senarai penerima hadiah Liga Gasing Kem Kesenian Kanak-kanak Kebangsaan 2022

Juara: Kumpulan King Cobra
Naib Juara: Kumpulan Penyu Malam
Tempat Ketiga: Kumpulan Harimau Berantai